Fagor Etxetresnakek finantzazioa lortzeko azken ahalegina egingo du

Astelehenean Eusko Jaurlaritzako, Gipuzkoako Diputazioko eta Mondragon Taldeko ordezkariek eta Debagoieneko alkateek bilera egingo dute Arrasaten.

Fagor Etxetresnak kooperatiba erlojuaren kontra ari da lanean aurrera egiteko behar dituen 170 milioi euroak lortzeko; izan ere, Mondragon Taldeak (MCC) Fagor Etxetresnak ez zuela gehiago diruz lagunduko iragarri zuen asteazkenean, proiektua ez zela bideragarria argudiatuta.

Beraz, aste honetan finantziazioa lortzen dituen azken aukerak baliatzen saiatuko da kooperatiba. Bihar Eusko Jaurlaritzako, Gipuzkoako Diputazioko, Debagoieneko udaletako eta Mondragon Taldeko ordezkariek bilera egingo dute Arrasaten, Fagor Etxetresnak kooperatibaren egoerak Debagoienan, Gipuzkoan eta orohar, Euskal Autonomia Erkidegoan izango duen eragina aztertzeko.

MCCk ez zuela Fagor Etxetresnak diruz gehiago lagunduko iragarri zuen kooperatibak aurkeztutako bideragarritasun plana ez dela bideragarria argudiatuta. Behin MCCren erabakia ezagututa, Eusko Jaurlaritzak jarrera leundu du. Dena dela, konpromiso eta inplikazio maila argi utzi nahi izan du, baita eszenatoki berri honetan ere. Eusko Jaurlaritzaren izenean, Arantza Tapia Ekonomiaren Garapen eta Lehiakortasun sailburuak eta Juan Maria Aburto Enplegu eta Gizarte Politiken sailburuak parte hartuko dute asteleheneko bileran.

Martin Garitano Gipuzkoako ahaldun nagusiak azken minutura arte lanean jarraitzeko deia egin du. Gipuzkoako Foru Aldunditik Martin Garitano ahaldun nagusia eta Jon Peli Uriguen diputatuak Arrasateko bileran izango dira.

Mondragon Taldea zalaparta mediatikotik at mantendu da, baina bere jarrera zein den argi erakutsi zuen ostegunean argitaratutako agirian. MCCk eredu kooperatiboaren aldeko apustua egingo du, baina ez du Fagor Etxetresnak gehiago diruz lagunduko, ez zaiolako proiektu salbagarria iruditzen.

Aste hau erabakiorra izango da Fagor Etxetresnak kooperatibarentzat, izan ere, finantziazioa lortu ezean, hartzekodunen lehiaketa aurkeztuko du 7-10 eguneko epean.

Ohiko finantzazio iturriak itxita, Fagor Etxetresnak enpresa sektoreko lehiakideekin azken orduko akordio baten bila ari da.

Itxialdia Basaurin

Edesako langileek itxialdi mugagabe bat hasiko dute datorren asteartean Basaurin Fagor Etxetresnak taldeari "konponbideak" eskatzeko, langileek jakinarazi dutenez. Etxola bat jarriko dute, eta bertan itxialdia egingo dute 10 langilek osatutako txandetan.

Basauriko Edesako lantegiak 200 behargin ditu. Langileen hitzetan, "negozioa bideragarria da, eta ixtea erokeria bat da"; izan ere, aste honetan bertan eskariak jaso dituztela nabarmendu dute.

Fagor Etxetresnak enpresako atzerriko lantegien egoera

Fagor Brandt filialeko sindikatuak Frantziako Gobernuko Industria eta Enplegu Ministerioko ordezkariekin elkartuko dira astelehenean. Bestalde, Fagor Mastercook, Fagor Etxetresnak kooperatibaren Poloniako filialak, hartzekodunen lehiaketan sartzeko eskaria egin zuen aste honetan. Poloniako lantegian 1.800 beharginek egiten dute lan, eta 220 milioi euroko diru-sarrerak izan zituen 2012an, Fagorreko iturriek azaldu dutenez.

Aurrezkiak berreskuratu nahian

Fagor Elektrotresnak hartzekodunen konkurtsoan sartzeko aukerak are ezkorrago egotera bultzatzen ditu bazkideak, bazkide ohiak eta senideak, "oso zail" ikusten baitute euskal kooperatiban sartutako dirua berreskuratzea.

Ordaindu kaltedunen elkarteak bilera egingo du bihar, eta dirua errekuperatzen saiatzeko Jaurlaritzarekin bilera egitea aztertuko dute.


Herri galdeketa Burlatan, jaietan bigantxak nahi dituzten erabakitzeko

Galdeketa astelehenetik igandera bitartean egingo dute, eta herrian erroldatuta dauden 16 urtetik gorako herritarrek parte hartu ahal izango dute.

Herri galdeketa egingo dute gaurtik igandera Burlatan, herriko jaietan bigantxak nahi dituzten ala ez erabakitzeko. Galdeketan parte hartzeko bi baldintza bete behar dira: herrian erroldatuta egon behar da, eta 16 urtetik gorakoa izan behar da.

Udalak deitu du galdeketa, eta, parte-hartzea edozein delarik ere, emaitza loteslea izango da.

Parte-hartzaileek Udalaren webgunearen bitartez, 012 telefonora deituta edota Herritarrentzako Arreta Bulegoan eman ahal izango dute botoa.

1952tik bigantxak egon dira Burlatako jaietan, eta gaur egun 13.000 euroko kostua dute.

Bigantxei lotuta Iruñerrian egiten den laugarren galdeketa da Burlatakoa. Barañainen eta Uharten ezezkoa nagusitu zen, eta Noainen, ostera, baiezkoa.


9. urteurrena ospatuko du Amurrioko gazte Asanbladak apirilaren 16an

Amurrioko Gazte Asanbladak 9. urteurrena ospatuko du datorren apirilaren 16an “Hesiak hesi, iraultzen hasi!” lelopean. Egitarau oparoa antolatu dute horretarako.

Goizean zehar herriko enparantzan zentratuko da giroa. 11:00etan ekingo diote egunari 3x3 futbito txapelketarekin. 12:00etan umeentzako jolasak gauzatuko dituzte.

12:30ean Euskal Herriko garagardo azokari hasiera emango zaio, eta ordu berean Uluka taldeak kontzertua eskainiko du. Horretaz gain, goiz osoan momotxorroek animatuko dituzte Amurrioko kaleak eta pintxoak eskainiko dira txosnan.

Amurrioko Gazte Asanbladak 9. urteurrena ospatuko du datorren apirilaren 16an “Hesiak hesi, iraultzen hasi!” lelopean, egitarau oparoa antolatu dute horretarako.

Goizean zehar herriko enparantzan zentratuko da giroa. 11:00etan ekingo diote egunari 3x3 futbito txapelketarekin. 12:00etan umeentzako jolasak burutuko dituzte. 12:30etan Euskal Herriko garagardo azokari hasiera emango zaio, eta , ordu berean Uluka taldeak kontzertua eskainiko du. Horretaz gain, goiz osoan zehar momotxorroek animatuko dituzte Amurrioko kaleak eta pintxoak eskainiko dira txosnan.

Eguerdi partean, 14:30etan, herri bazkaria eskainiko dute San Anton Plazan. Tiketak dagoeneko salgai daude 10 eurotan Txokogorri tabernan. Tiketarekin batera ). urteurreneko kamiseta oparituko dute.

Arratsaldean gazte olinpiadak burutuko dituzte Askatasuna enparantzan. 19:30etan Fita Fiken kalejirak herriko kaleak girotuko ditu.

Egunari amaiera emateko kontzertu eskaintza zabalaz gozatzeko aukera egongo da 22:30etatik aurrera. Besteak beste, Pixontxis, Etenik Ez, Bad Sound System eta 9.urteurreneko abestia egin duen Patx&Run taldeak arituko dira oholtza gainean.

9. urteurreneko ospakizunak, ordea, ez dira apirilaren 16ra mugatuko. Apirilaren 8rako ere hainbat ekintza antolatu ditu Amurriko gazte Asanbladak Amurrioko Gaztetxean. 17:30etan Kortxoenea Gaztetxearen inguruko proiekzioa eta mahai ingurua antolatu dute. 21:30etan Basurde afariaz gozatzeko aukera egongo da eta gaua Sembrando Kaos eta Aiaraldeko Soinu Sistemaren kontzertuek luzatuko dute. Txokogorrin dago afarian izena emateko zerrenda.


Lehia polita bihar, Corral eta Magiren artean

Hernaniko Xake Txapelketako hirugarren jardunaldia jokatuko da bihar Zumitzan, 16:00etatik aurrera. Lehenengo postuetan dira, 2 punturekin, Corral, Martiarena, Magi eta Ixidro. Hori horrela, lehia polita izango da bihar Corral eta Magiren artean. Honakoak, partidak: Corral/Magi; Martiarena/Dani; Kofi/Navascues; Mikel/Erdozio; Arkaitz/JR Altuna; Romero/Cortes; Endika/Jon Mikel; Fermin/Iker; Julen/Oxan; Corbella/Berrotaran. Manso eta Ixidrok atsedena dute. Aurten, 22 jokalarik eman dute izena txapelketan.


Arraiz: "Konstituzioa espetxea bezalakoa da Katalunia eta Euskadirentzat"

Ez zen espero besterik, eta ez zen azken orduko ezustekorik izan. Espainiako Diputatuen Kongresuak ez dio eman Kataluniari horrek eskatutako eskumena. Jarraian, biharamuneko erreakzioak.

Hasier Arraiz: "Konstituzioa espetxea bezalakoa da Katalunia eta Euskadirentzat"

"Estatuaren mugen barruan bizi diren nazioak onartzen ez dituen estatuak ez du herritar horiek bertan bizitzerik merezi", adierazi du Sorturen presidenteak. Bertan jarraitu nahi duten edo ez erabakitzeko bide legalak egon badaudela uste du Arraizek, falta dena "eskubideak errespetatzeko PP eta PSOEren borondate demokratikoa da".

Unai Rementeria: "Arazoa konpondu gabe eman dute itxitzat Kataluniako prozesua"

Radio Euskadin egindako adierazpenetan, Espainiak elkarrizketari egiten dizkion erreferentziak kritikatu ditu Bizkaiko Diputazioko bozeramaileak: "Ezin da elkarrizketa oinarritu konstituzioan, aldatu ezin den liburua balitz bezala". Udan, neurri murriztaileak ezartzeko hamabost egun nahikoak izan zituela gogorazi du Rementeriak: "Ez dute elkarrizketa eskaintzen, baina, konstituzioa aldatzeko edo estatu barruko nazioak aitortzeko".

Joaquin Almunia: "Arazoaren muinaz serio hitz egin behar da"

Europako Batasuneko Lehia Komisarioaren ustez, konstituzioak ez du independentziaren aldeko galdeketa jasotzen, baina elkarrizketaren beharra nabarmendu du. "Batzuen eta besteen arrazoiak entzun behar dira. Honen guztiaren atzean badaude arrazoiak, eta horiek dira jendeari axola zaizkionak: horietaz hitz egin behar da, arazoa ez baitugu argudio juridikoekin konponduko".


Gipuzkoako Esku Pilotako Herriarteko Txapelketan izango da Lezo aurten

Hainbat urte parte hartu gabe izan ostean, Gipzukoako Esku Pilotako Herriarteko Txapelketan parte hartuko dute Lezoko pilotariek. Joan den astean egin zen parte hartzaileen arteko zozketa eta horren arabera, Lezoko pilotariek Zizurkilgoen kontra jokatu beharko dute. Joan etorriko hiru partidetan erabakiko da leia eta bihar bertan jikatuko dira lehenengo hiru partidak. Zizurkilgo frontoiak hartuko ditu partida horiek 19:00etan hasita.

Kadete Mailan Allerru pilota taldeko Unai Tatiegi eta Oier Hernandez, Zizurkilgo Garin eta Arregiren kontra jokatuko dute. Gazte Mailan Jon Tatiegi eta Gaizka Perurena lezoarrak, Labaka eta Erasun zizurkildarren aurka ariko dira, eta Helduen Mailan, azkenik, Allerruko Ibon Taberna eta Garikoitz Mujika, Zizurkilgo Lizaso eta Arrutiren kontra jokatuko dute.

Itzuliko partidak 17an, Lezon

Hilaren 17an jokatuko dira itzuliko partidak Bekoerrota Kiroldegiko frontoian 19:00etatik aurrera. Astebukarea horretan Mendekosteak izango direla eta Allerru Pilota Taldeko arduradunek herriko pilotariak animatzera joateko deia egin diete herritarrei.


Tristtan Morguy lapurtarrak dualitateari buruzko diskoa kaleratu du

Tristtan Mourguyk eta Horeba formazioak "Gordeka",haien bigarren diskoa, aurkeztuko dute Katakraken urtarrilaren 3an.

Lan bikoitza izanen da, lehendabiziko alea orain kaleratuko dute eta bigarrena udazkenean. Tristan Mourguy, Donibane Lohitzuneko musikariak dualitateei buruzko “Gordeka” izeneko lan hau aurkeztu digu. Heldu den urtarrilaren 3an Katakraken arituko da zuzenean.


Landa inguruneko despopulazioaren aurkako plana garatzeko eskatu du Geroa Baik Senatuan

Koldo Martínez senatari autonomikoak aurkeztutako mozioak, garraio publikoarekin, telekomunikazioekin edo etxebizitzarekin zerikusia duten neurri ezberdinen ezarpena eskatzen du.

Izquierda Confederal Parlamentu taldeak “tokiko garapenaren sustapena, zerbitzu publikoen bermea eta despopulazioaren aurkako borroka politikei buruzko mozioa” erregistratu du Senatuko Despopulazio eta Erronka Demografikoaren Batzordean eztabaidatu dadin. Koldo Martinez (Geroa Bai) eta Carles Mulet (Compromís) senatari autonomikoek aurkeztutako mozioak Gobernu Zentrala premiatzen du, honek gobernu autonomiko, probintzia diputazio, uharteetako gobernu eta gainontzeko administraritza publikoekin batera, despopulazioa eragiten duten politikak ezartzeari uzteko konpromisoa har dezan. Aurkeztutako testuaren arabera, “despopulazioa modu aktiboan mesedetzen duten lurralde kudeaketarako politikak eta moduak zeintzuk diren ulertzea beharrezkoa da, gobernatzeko modu hau aldatzeko jarrera hartzeko”.

Horretarako, Izquierda Confederal taldeak “larrialdiko plan” bat eskatzen du, bertan urtebeteko gehienezko epean ezarri beharreko gutxieneko neurri sorta bat jaso beharko delarik, landa eremuko herrietako herritarren oinarrizko eskubideengan eragina baitute. Planteaturiko neurrien artean, nabarmentzekoak dira eskaeraren araberako eta edozein ordutan eta kostu baxuko tarifa laua duen garraio publikoaren programa baten ezarpena, landa taxi-bus/24 ordu ere deiturikoa; landa eremuko edozein udalerritan bermatuko den telekomunikazio azkarren programa bat; landa eremuko udalerri guztietan bermatuko den oinarrizko banku zerbitzuetarako programa bat -gutxienez kutxazain automatikoen zerbitzua-; eta lan poltsei lurralde markaren ezarpenerako programa baten ezarpena (lurralde zigilua). Aurkeztutako testuaren arabera, “lurraldeetara atxikituriko lan poltsen sorrera, herrietan lan egin nahi duten pertsonei bakarrik zuzenduak, okupazioa eta bizilagun egoiliarrak sortzeko gaitasun handiena duen aldaketetako bat da, bai eta premiazkoenetako bat ere”. Herrietan gazteen jarraitutasuna eta insertzioa ahalbidetuko duen etxebizitza programa bat martxan jartzea jasotzen du ere mozioak.

Halaber, testuak gobernu zentrala eta gainontzeko administraritza publikoak premiatzen ditu, landa esparruko ezaugarri sozial, demografiko eta ekonomikoei egokituriko arau-plan bat burutu dezaten, dentsitate demografiko urriko eskualdeetarako araudi berezi bat burutuz.


Gorenak lau urteko espetxe zigorra ezarri dio Ibarrari ustelkeriagatik

Zergadunen ezkutuko zerrenda bati mesedeak egitea leporatzen diote Bizkaiko Foru Aldundiko Ogasun Saileko ikuskaritza zuzendariorde ohiari. Espainiako Auzitegi Gorenak atzera bota du Bizkaiko Auzitegiaren ebazpena, Ibarra absolbitzen zuena.

Espainiako Auzitegi Gorenak lau urte eta erdiko kartzela zigora ezarri dio Juan Ramon Ibarra Bizkaiko Foru Aldundiko Ogasun Saileko ikuskaritza zuzendariorde ohiari. Horrela Gorenak atzera bota du Bizkaiko Auzitegiaren ebazpena, Ibarra absolbitzen duena. Orain, Ibarrak Auzitegi Konstituzionalera soilik jo dezake.

Ibarrarentzat zortzi urteko zigorra eta 800.000 euroko isuna eskatzen zituen fiskalak, uste baitzuen zergapeko batzuei trataera hobea ematen ziela diruaren truke. Akusazio horren giltzarria 209 lagun edo enpresaren izenekin eta informazioekin egindako zerrenda bat zen.


«Natur zientzien inguruan elkarlana sortu nahi dugu»

Azaroaren 9an eta 10ean egingo dituzte Donostiako Eureka zientzia museoan natur zientziei buruzko lehen topaketak.

«Elkarlanak natur zientzien inguruan lanean ari garen guztioi egingo digu mesede». Antton Alberdi zientzialariak (Elgoibar, 1987) hala azaldu du UEU Udako Euskal Unibertsitatearekin antolatutako topaketen garrantzia.

Zein helbururekin antolatu dituzue topaketak?

Jende ugari gabiltza Euskal Herrian natur zientzien inguruan lanean, eta konturatuta gaude gure arteko harremanak ez direla beharko luketen bezain estuak. Izan ere, unibertsitateko lantaldeak kontaktuan gaude, baina askoz zailagoa da natur taldeekin eta horietako kide diren boluntarioekin harremanetan egotea. Helburua da etorkizunari begira elkarlan sare bat sortzea.

Elkarlan horrek zein ekarpen egin diezaioke natur zientziei?

Handia. Adituek egiten dituzten lan asko egin ditzakete natur taldeetako kideek. Ziur gaude, gainera, gustura egingo lituzketela. Nik, adibidez, saguzarrekin egiten dut lan. Euskal Herriko hainbat koloniaren azterketa egiten dugu. Urtean behin egin behar diren kontaketak natur taldeek egiteak asko lagunduko liguke. Haiek, gainera, saguzarrak gehiago ezagutzeko aukera izango lukete. Bi aldeentzat izango litzateke onuragarria. Oro har, nahi dugu antolakuntza eta eraginkortasun hobeak lortu. Natur zientziak herritarrei gerturatzeko modu bat ere bada.

Euskal Herrian erreferente diren pertsonak bilduko dituzue jardunaldietan: Txema Pitarke, Jose Ramon Etxeberria, Juan Ignacio Perez Iglesias, Iñaki Antiguedad...

Bai. Baina ez horiek bakarrik. Jorratuko ditugun lau gaiak hainbat esparrutatik landuko ditugu. Adibidez, mendian agertzen diren animalien hilotzen gaiaz hitz egingo dute biologo batek, artzain batek, basozain batek eta albaitari batek. Poster saioak ere egingo ditugu.

Basoen kudeaketa izango duzue aztergai; zehazki, hildako zuhaitzena. Nolakoa da basoen egoera?

Gipuzkoan eta Bizkaian baso eremuaren zati handi bat zuhaitzen landaketek osatzen dute. 30-40 urtetik behin, errotik moztu egiten dira. Ondorioz, horietan sortutako habitatak txikitu egiten dira. Horri lotuta, jendearen artean oso barneratuta dago basoak garbi egon behar dutela. Hau da, inolako oihanperik gabe. Badaude hainbat baso naturalki horrelakoak direnak. Beste batzuek, ordea, floraz beteta daude. Horietan gure joera da moztea, garbitzea. Zuhaitzak erori bezain laster kendu egiten dira. Nire ustez, bien oreka bat gorde behar da, eta, ahal den neurrian, basoa bere horretan utzi behar da. Izan ere, bioaniztasun handiagoa lortzen da. Onddo, intsektu, ornodun eta bakterio askok egur usteldu edo hila behar izaten dute beren bizi zikloak garatu ahal izateko.

Mendietan agertzen diren animalien hilotzen kudeaketa da zuen beste kezketako bat. Zein ekarpen egin nahi duzue alor horretan?

Euskal Herrian abereak hiltzen zirenean beti utzi izan dira mendian. Izan ere, hegazti sarraskijale asko ditugu. 1990eko hamarkadan, behi eroen kasuak agertu zirenean, hori guztia aldatu egin zen. Debekatu egin zen abereen hilotzak mendiak uztea. Horren ondorioz, hegazti sarraskijaleen komunitatean jaitsiera handia egon zen. Horri aurre egiteko, bazkaleku artifizialak sortu zituzten. Horietara, hiltegietatik eta baserrietatik eraman zituzten animali hilak. Horrek berriro komunitate horiek handitzea ekarri zuen. Gerora. Bazkalekuak murriztu direnean hegazti sarraskijale horiek eraso egin diete abere jaioberriei. Horrek abeltzainen kexak eragin ditu. Beraz, kontserbazioaren eta administrazioaren ikuspegitik arazo bat dugu. Saiatuko gara alde guztien ekarpenak biltzen, eta, ahal dela, denak kontentu utzi dituen konponbide bat topatzen.

Klima aldaketaren gaia jorratzerakoan, itsasoan zer eragin duen aztertzea erabaki duzue. Zergatik?

Eragina agerikoa da, besteak beste, itsasoko faunan eta floran. Ez dirudi, gainera, gutxituko denik. Eragin begi bistakoena itsas mailan gertatu da. Iragan astean jakin genuen itsas maila 26 eta 82 zentimetro bitartean igoko dela 2100. urtera bitarte. Iristen bada, ez du atzera bueltarik izango. Pena da, baina agian, gure herrietako asko urez betetzean konturatuko gara arazoaz.

Topaketetan mahai inguru bakarra egongo da, eta natur zientzietan euskarak duen lekua aztertuko da. Nolakoa da leku hori?

Egungo mundu globalizatu honetan, natur zientzietan eta, oro har, zientzian, ingelesa da nagusi. Baina euskarak zeresan handia izan dezake alor batean: zientzia gizarteratzen. Gai izan behar dugu egiten dugun lana euskaraz azaltzeko. Alde horretatik, urrats handiak egin dira, eta horretan jarraitu behar da. Lan asko dago egiteko.


Bizkaiko metaleko sindikatuek FVEMi eskatu diote “fitxa mugitu dezala”

ELA, CCOO, LAB, UGT, ESK, CGT, CNT eta USO sindikatuek diote batasuna eta borroka sindikalari eusten diotela, eta datozen egunetan langileekin batzartuko direla mobilizazio agenda berri bat abiatzeko. Patronalari eskatu diote negoziazio mahaira deitu dezala, eta "eduki errealak proposatu ditzala".

Astebete igaro da Bizkaiko metaleko sindikatuek sektorea gelditu zutenetik. Bost eguneko lanuztea egin zuten, eta deitzaileen arabera, langileen jarraipena oso ona izan zen. Orain, gatazkari irtenbidea emateko urratsa ematea patronalaren esku dagoela esan dute, eta eskaera egin diote negoziazio mahaira deitu dezatela eta “eduki errealak proposatu ditzala”. Udako etenaren ostean hiru hilabetez mahaiaren bueltan eseri gabe egon ziren bi aldeak, eta ordura arte sindikatuek leporatu izan zion FVEMi ez zeukatela euren proposamenentzako erantzunik. “Behin bakarrik erantzun du, eta orduan sindikatuon eskarien guztiz kontrako puntuak jarri ditu mahai gainean. Noiz egin zuen hori? Irailaren 23an”. Astebeteko grebarako egun gutxi falta zirela.

Lanuzteak egin dituzten bitartean, patronalak esan izan du mehatxupean ez zirela negoziatzera eseriko. Bada, sindikatuek galdera egin dute, orain lanuzterako deialdirik gabe ea zergatik ez duten biltzeko deirik egiten. “Hau oso esanguratsua da”. Gogora ekarri dute, gainera, FVEMek egin dituen proposamenak erregresiboak izan direla orain arte, eta ez dituztela ELA, CCOO, LAB, UGT, ESK, CGT, CNT eta USO sindikatuek egindako eskaerak betetzen.

Astebeteko grebaren ondoren, zortzi sindikatuek irakurketa bateratua egin dute, eta hurrengo urratsa zein izango den erabakiko dute datozen egunetan. Langileekin batzarrak egingo dituzte zein mobilizazio egingo dituzten erabakitzeko, baina argi utzi dute ez dutela inongo aukerarik baztertzen. Alegia, berriz ere greba egiteko aukerari ez diote muzinik egin oraingoz. Eta garbi utzi dute batasun sindikala indartsu dagoela. Eurek nahi dutena hitzarmen duin bat dela gogorarazi dute, eta negoziatzeko borondate eza leporatu izan zaienez, argi utzi dute eurak direla akordio batera iristeko interes gehiena dutenak. Baldintza prekarioak eurek jasaten dituztelako, gaur goizean egindako agerraldian esan dutenez. Horregatik argi azaldu dute: “Negoziatzeko borondatea daukagu, baina baita mobilizazioari eusteko beharra ere”.


Bukatuta

Bukatu dituzte Estaziñoko zebrabide berriko lanak. Hari esker, orain maila berean daude espaloiak eta zebrabidea.

Lanak Reformas Anton empresak egin ditu, eta 4.356,00 euroko kostua izan dute. Udalak 1.800 euroko dirulaguntza lortu du Eusko Jaurlaritzako Irisgarritasun Sailetik.


Urbasako jauregia gorriak ikusten ari da

Urbasa mendilerroa (Nafarroa), 1699. Fernando Ramirez Bakedano Andiako markesaren aginduz jauregi bat eraikitzen hasi ziren toki bakartu hartan, eta lanak sei urte geroago amaitu zituzten.

Agindua, berez, goragotik etorri zen; Espainiako Erresumako fiskalak erabaki zuen han jauregi bat eta kartzela bat behar zirela, Errege Kontseiluko Auzitegiari jakinarazi zion erabakia eta hark markesari eman zion agindua, markesaren eskutan baitzegoen Urbasa-Andiako jurisdikzio zibil eta kriminala.

Andiako markesak ez zuen ziurrenik horren beharrik ikusiko eta, hala, bakedanotarrek ez zuten sekula etxetzar bakartua bizileku izan, bi mendetan jabetza markesarena izan arren. Buruhausteak eman zizkien, hala ere; mende erdia bete baino lehen, eraikina erortzeko zorian zegoela eta, berritze lanak egin behar izan zituzten.

Markesaren etxezainak eta bertako kapilaua besterik ez ziren bertan bizi izan. Inguruko artzainek, abeltzainek eta bertatik pasatzen zirenek, behintzat, aterpe gisa aprobetxatu zuten luzaroan.

1915ean egurraren sektorean jarduten zuen Etxabarri enpresari olatzagutiarrak erosi zuen, eta ostatu bihurtu. 1976an itxi zuten ostatua eta, orduz geroztik, eraikina utzita eta egoera geroz eta kaxkarragoan dago, 1990etik Nafarroako Gobernuaren esku egon arren.

Horregatik, Espainiako Estatuko kultura eta natura ondarea babesteaz arduratzen den Hispania Nostra erakundeak bere Zerrenda Gorrian sartu du Urbasako jauregia, ondare hori galtzeko arriskuan dagoela salatzeko. Orotara, zerrenda horretan Hego Euskal Herriko 38 gune eta eraikin daude une honetan, besteak beste, Donostiako Bellas Artes antzokia, Barakaldoko Zubileta dorretxea, Toloñoko Andre Mariaren monasterioa, Orbaizetako arma ola… Baina, zorionez, puntu gorriz jositako mapa horretan, tarteka, puntu berdeak ageri dira, garai batean zerrenda gorrian egondako ondarea berritu eta egun arriskuz kanpo eta egoera onean dagoen seinale.

Horietako bat Urbasatik oso gertu dago, Eulaten. Alvareztarren armategi kabo jauregia da, eraikin errenazentista, Gerra Karlistetan, 1835ean, Córdova jeneralak suntsitua. Bi dorre eta fatxadatako bat zutik zeuden oraindik, baina egoera tamalgarrian, 2010ean Eulateko Udalak sasitza garbitu eta editurak finkatu zituen arte.


Alfonso Alonso: 'Grebak eragin txikia izan du'

Bestalde, Ignacio Fernandez Toxok (CCOO) eta Joseba Villarealek (ELA) bat egin dute grebaren arrakastak Gobernuari mezu "argia" bidali diola esatean.

Greba orokorrak "eragin txikia" izan duela eta 2010ean egindakoak baino "babes gutxiago" lortu duela esan du Radio Euskadin Alfonso Alonso Kongresuko PPko bozeramaileak. Alonsok azpimarratu egin du Gobernuak "aurrera jarraitu behar duela erreformekin", hori baita "dagoen bide bakarra". Gainera, "mehatxuekin okerreko bidea" egiten ari direla esan die sindikatuei.

PPren bozeramailearen hitzetan, "ez dago bestelako aukerarik", gauza da "erreforma edo krisiaren artean hautatzea". Hori dela eta, sindikatuek "jarrera arduratsua izan" eta Gobernuarekin elkarlanean aritu behar direla esan du, "herriak aurrera egin dezan".

Ignacio Fernandez Toxo CCOOko idazkari nagusiak, Radio Euskadin egindako elkarrizketan, erreformaren edukia "asko hobetu" daitekeela adierazi du eta Gobernuari "kontsentsu indartsua" lortzeko "negoziazioa" bultzatuko duen "mezu argia" exijitu dio. Hori horrela ez bada, sindikatuek "gatazkarekin" jarraituko dutela ohartarazi du Toxok eta "erabat kaltegarria den erreforma" albo batera utzitakoan amaituko dela adierazi du.

Joseba Villareal ELAko negoziazio kolektiboko arduradunaren ustez, "ez dago politikan konfiantza izateko motiborik, merkatuei, finantza eliteei eta patronalari" lehentasuna ematen dielako. Villarealek iragarri duenez, Rajoyk nahi duena egiten jarraituko du "bere gehiengo absolutuarekin" eta EAEko patronalak osteguneko grebaren ostean lan erreforma ezartzeko "zailtasun gehiago" izango dituela adierazi du.

ELAko negoziazio kolektiboko arduradunak Euskadin greba "historikoa" izan dela azpimarratu du eta "Gobernuek kapitalarekiko duten mendekotasuna salatzeko" kalera irtetea beste aukerarik ez dagoela adierazi du.


"Kaletxikitarron Jai Batzordea"ren balorazioa

Jaiak amaitu eta gero, jaien balorazioa egin dute: “Beharrezkotzat jotzen genuen kulturari eta herriko hainbat komertziori eta talderi merezi eta behar zuten babesa eta bultzada ematea”. Laguntzarik jaso ez eta oztopo ugari gainditu behar izan dituztela adierazi dute, ohar berean.

KALETXIKITARRON JAI BATZORDEAK JAIEN BALORAZIOA EGIN DU

"Maiatzaren amaieran jakin genuenean Ontza Elkarteak bertan behera utziko zuela aurtengo auzoko jaien antolaketa, segituan hasi ginen Kaletxikitarron jaiak izango ziren egitarau xumea prestatzen, beti ere kontuan izanda bizi dugun egoera eta ezin genituela alde batera utzi segurtasun- eta osasun-neurriak.

Antolaketa-lanekin hasi baino lehen, azterketa bat egin genuen jakiteko nola gauza genitzakeen festak neurri guztiak betez. Behin azterketa hau egin ondoren, eta ikusirik La Salle Berrozpeko patioarekin eta Berrozpeko Kaperarekin kontatzen genuela, aurrera egitea erabaki genuen. Garbi genuen urteroko sagardo txapelketa, txosna-gunea eta hainbat ekitaldi ezin izango genituela antolatu, baina posible ikusten genuen, konfinamendu garaian lortu dugun auzo-giroa eta auzo-elkartasunetik abiatuta, Kaletxikiko alaitasuna eta zoriontasuna lau haizetara zabaltzea. Santa Krutz jaiak oso arrakastatsuak izan ziren, izugarrizko lana egin zuten dena online egiteko, eta eredu moduan hartu genituen. Baina egoera desberdinean ginenez, momentu honetan zerbait gehiago egin genezakeela ikusten genuen.

Beharrezkotzat jotzen genuen, gainera, kulturak eta herriko hainbat komertziok eta taldek merezi eta behar zuten babesa eta bultzada ematea. Ildo horretatik, herriko merkatariek bizi duten egoera dela-eta, ez dugu beraiengana jo diru eske, ez baikenuen ikusten bizi duten egoeran diru eske joan behar genuenik; iruditzen zitzaigun guk gerturatu behar genuela beraiengana gastua egitera. Hau horrela, ez ohikoa den neurri batzuk hartzera behartuta egon gara: jaien barruan antolatuta zeuden ekitaldi batzuetan parte hartzeko edo hauek ikustera joateko jendeak sarrera sinboliko bat ordaindu behar izan du, jaiak autofinantzatuak izan baitira sarrera hauen eta auzotarren artean.

Halaber, jaiak aprobetxatu ditugu omenaldia egiteko pandemia garai honetan lehen lerroan egon diren eta dauden langileei, pregoia San Juan Bataiatzailea aitona-amonen egoitzako langileen ardura izan baitzen eta larunbat goizean omenaldi txiki bat egin baikenien.

Hau dena ezingo litzateke aurrera eraman auzo osoaren eta herriko talde ezberdinen laguntzarik eta inplikaziorik gabe. Nolanahi ere, jai hauek antolatzeko orduan ulertzen ez ditugun hainbat egoera jazo dira eta tristea bezain harrigarria izan da hainbat eragilek eta taldek eragin duten presioa. Laguntzarik eskaini ez eta oztopo ugari gainditu behar izan ditugu. Aitzitik, hasieratik lagundu eta euren babesa eskaini diguten guztiei eskertu nahi diegu, izan duten jarrera baikor eta aurrerakoiagatik. Denborak erakutsi du ilusioz, gogoz eta irudimenarekin, eta, aldi berean, zuhurtziaz eta erantzukizunez, neurri guztiak betetzea posible dela eta auzoak eta herria bizi-bizirik eduki daitezkeela!

Esker bereziak eman nahi dizkiegu Aiurriri, bere babesagatik eta jaiei egindako jarraipenagatik; Andoaingo Bertso Eskolari (Ion eta Beñat Beloki, Jon eta Aritz Eskudero, Unai Ormaetxea, Xabier Aranzeta eta gai-jartzaile lanetan aritu zen Xabier Ariznabarreta); Irunberri Elkarteari; Estitxu Sistiaga, Maider Zapirain eta Mikel Urdagarini; Andoaingo Olagain Txistulari elkarteari; Nemux-i; Montai enpresari, aulki eta mahaiak uzteagatik; Ontza Elkarteari danborradako danbor eta kupelak uzteagatik eta, nola ez, oso bereziki, La Salle Berrozpeko komunitateari eta Berrozpeko Jesusen Alabei, beraiek gabe hau dena ez bailitzateke posible izango.

Ezin dugu aipatu gabe utzi kaletxikitar guztiek eta bertaratu diren herritarrek osasun- eta segurtasun-neurriak errespetatzeko egin duten ahalegina eta erakutsi duten konpromisoa.

Datorren urtean ohiko jai-egitaraura itzuliko garelakoan,

GORA KALETXIKI!

GORA AMA KANDIDA! ".


Hiru biztanletik bat pobrezia mugaren azpitik bizi da

Elkartzen taldearen arabera, herritarren gutxieneko errenta bermatzeko neurriak hartu behar dira

Elkartzen plataformak salatu duenez, Hego Euskal Herriko biztanleen herenak pobrezia mugaren azpitik bizi dira. Herritar batek duintasunez bizitzeko hilero 963 euro behar dituela neurtu du taldeak. Eta jakinarazi du Euskal Herriko hiru biztanletik bat kopuru hori baino gutxiagorekin bizi dela egun. Pobreziaren mugak zehazten du pertsona batek leku batean duintasunez bizi ahal izateko beharrezkoa duen gutxieneko errenta zein den. Datu hori lortzeko, gizarte baten errenta eta prezioak hartzen dituzte kontuan. Taldeak adierazi du auzoetako eta herrietako pobreziari amaiera eman behar zaiola, eta horretarako zenbait neurri hartu behar direla lehenbailehen. «Ezinbestekotzat» jo du aberastasunak banatzea ahalbidetuko duen mekanismoak ezartzea: «Euskal herritar guztiok gutxieneko diru sarrerak behar ditugu. Langabeek, azpi kontratatuek, pentsiodunek eta lan merkatutik baztertutakoek ere bai».

Elkartzen-en ustez, pobreziaren muga zehaztea da gutxieneko diru sarrerak ziurtatzeko lehen urratsa. Azaldu duenez, bi urte daramatza pobreziaren muga zehazteko irizpide homogeneo bat ezarri nahian. Helburu horrekin, txosten bat ere bidali zioten pobrezia aztertzen duen Eusko Legebiltzarreko Batzordeari. Izan ere, Elkartzen-en iritzian, indize hori neurtzeko Euskal Herrian orain arte erabili duten estatistika metodoa ez da neutrala. Plataformak behin eta berriz azpimarratu du datu hori zehaztea «oinarrizkoa» dela, «muga horren azpitik dauden pertsonen egiazko kopurua jakiteko eta errentak birbanatzeko politika eraginkor bat sortzeko». Gogorarazi du «sekula» ez dutela eskatu Europa osorako gutxieneko soldata bateratu bat ezartzea: «Herrialde bakoitzak sortzen duen aberastasunaren arabera, soldaten gaineko gutxieneko arau batzuk ezartzea eskatzen dugu».

Esplotazioaren aurka

«Munduko biztanleen %15, planetako gainontzeko %85 ustiatzeari esker bizi dira. Legeek ez dute hori saihestu, eta murrizketekin aldeak handitu egin dira, gainera», azaldu du Elkartzen-ek. Salatu du aberatsenek, ahalik eta etekin gehien lortzeko, eskulana gutxiago ordaintzen dutela, eta lehengaiak beste herri batzuk esplotatuz lortzen dituztela. Euskal Herrian ere arazo bera dagoela ohartarazi du: «Aberastasun pilaketa handien ondoan bizi dira pobrezia eta bazterkeria». Taldeak onartu du oinarrizko errenta ziurtatua soilik ez litzaiokeela aurre egingo pobreziari, baina euskal herritarren giza eskubideak bermatzeko ezinbesteko neurria dela diote. Baita esplotazioarekin amaitzeko ere: «Oinarrizko errenta pobreziaren mugaren parean egongo balitz, pertsona askok izango lukete aukera lan prekarioei uko egiteko».


Hasi dira Maestro Elorza eta tren geltoki inguruko lanak

Gaur goizean abiatu dituzte Maestro Elorza Kaleko saneamendua, tren geltokiko irisgarritasuna eta Latiorroko tunelaren zabalera -2 metrotik 7,5 metrotara- hobetuko dituzten lanak.

Momentuz hiru zuhaitz moztuko dituzte inguruak egokitzeko eta lehen faseari ekingo diote. Horretan saneamendu sareak hobetuko dituzte tren geltokiaren plazaren ingurutan. Horretan arituko dira abendua heldu arte. Kanalizazioak egin eta itxi beharko dituzte eta hurrengo fasetan Maestro Elorza eta Zubiko Kurajon gauza bera egingo dute.

Tunela urtarrilaren 8an itxiko dute

Latiorro auzoak 3.000 biztanle inguru ditu eta geltoki azpian igarotzen den tunela 2 metroko zabalera besterik ez du. 7,5 metroko zabalera handitzeko lanak urtarrilaren 8an hasiko dira eta litekeena da hiru hilabetez itxita egotea.

Egingo diren lehenengo lanak zerbitzuen kanalizazioan eragingo dute: gasa, telefonia, saneamendua...

Trenbideak moztuko dira

Tunelean egingo diren obren ekintzez ondorioz 4 eta 6 trenbideak moztuko dira otsailean. Hilabete horretan 1 eta 2 trenbideak erabiliko dira, baina martxoan kontrakoa gertatuko da; 1 eta 2 trenbideak ez dira erabiliko eta 4 eta 6 ordea bai.

Maestro Elorza kalean lanak

Maestro Elorza kalean urtarrilean abiatuko dituzte eta apirilean bukatzeko asmoa daukate. Hala ere, Koldo Zabala zinegotziak uste du luzatu daitekeela: “lan oso zailak baitira.”

Printzipioz trafikoan eragina izango dute lanek eta taxien aparkalekuak dauden errepidetik bideratuko da.

Atzerapenaren arrazoiak

Zentzu berean, Zabalak azaldu du zergatik atzeratu diren lanak. Eraikuntza esparruan indarrean dagoen hitzarmen kolektiboaren arabera, gabonetan etenaldia egongo litzateke. Latiorroko biztanleek data horietan eragozpen handirik sumatu ez dezaten -tunela itxita, finean- lanak atzeratu dituzte.

Eskerrak Arabako Foru Aldundiari

Bilerak egin dituzte Laudioko Udala, Vias y Construcciones enpresa, ADIF eta Arabako Foru Aldundiko teknikariak. Horietan adostu dute obren plana eta udalak bereziki eskertu du Aldundiaren jarrera.

Bilduk astelehenean egingo den Hirigintza Udal Batzordean azalduko ditu data eta lanen nondik norakoak.


Segurolaren galdera airean: zer da bizia?

Entzutezko mundutik jasotakoa bueltan Iñaki Segurolak. Galdera nagusia airean: zer da bizia? Edo zer ez da?

Entzutezko mundutik jasotakoa bueltan Iñaki Segurolak. Galdera nagusia airean: zer da bizia? Edo zer ez da?

Eider Eibarrena da ilustrazioa


Trinitate plazako auzo baratzea kendu dute

Utzitako lursail batean abiatu zuten auzo baratzea; gaur goizean kendu dute udaleko garbiketa zerbitzuek. (Argazkia: Urgullpeko Gazteak)

Gaur goizean, udalaren garbiketa zerbitzuek eta udaltzainek Trinitate plazako auzo baratzea desegin dute. Parte Zaharreko Urgullpeko Gazteak gazte asanbladak salatu dute gertatutakoa, sare sozialen bidez: “Denon artean eraiki dugun baratzea da, autogestioaren bidean, baina badirudi Donostia kultur hiriburu den honetan baratzek ere ez dutela tokirik, molestatu egiten dutela”.

Joan den asteburuan, EzDuguNon dinamikaren barruan auzo baratzea bat abiatu zuten Trinitate plazan, utzita zegoen lursail batean, eta lau egunez, auzolanean aritu dira. Erabiltzen ez den lurra berreskuratu eta auzolanaren bidez auzotarrentzako gune bat sortzea zuten helburu. Espazio autogestionatuak aldarrikatzeaz gain, nekazaritza kultura ere sustatu nahi zuten, auzo giroa bultzatu.

Asanbladan bilduta zeuden pertsona batzuk identifikatu dituzte

Goizean auzo baratzea desegin dutela eta, arratsalderako asanbladara deitu dute 17:00etan. Proiektuarekin aurrera jarraitzeko asmoa dute, eta aurrera begira zer egin erabakitzeko bildu dira. Trinitate plazan zeudela, udaltzainak agertu direla adierazi dute Twitter bidez, eta bilera hasi denean, Ertzaintza agertu dela, eta asanbladan bilduta zeuden pertsona batzuk identifikatu dituela salatu dute.


Jatorrizko izaera berreskuratu du Monteko porrak

Aramaion lehenengo (6.060 euro) eta hirugarren (1.893 euro) sariak eta Arrasaten bigarrena (3.787 euro). Monteko porra bueltatu da inguruko ziklismo zaleak elkartzeko ekimena izatera. Azken urteetako "gehiegikeriek" eraginda, Xantini-k "aski da" esan zuen iaz, eta ez zegoen asmorik aurten ezer antolatzeko. Baina eskaerei kasu eginez, tabernak Tourrerako antolatu du. Uztailaren 27an banatu ziren sariak.

Aramaion eta Arrasaten geratu dira Monteko porraren sari potoloenak aurten. Xantini lagunarteak antolatzeari utzi ostean, aurten Frantziako Tourra antolatu du bakarrik Arrasateko taberna ezagunak. Izan ere, Monteko arduradunek ez zuten asmorik porra antolatzeko. "Gehiegizkoa ari zen izaten. 60 laguneko porra batekin hasi zen guztia eta azken urteetarako horren handia bihurtu zen... Diru mordoa mugitzen zen, lan handia eskatzen zuen. Xantini lagunarteak 25 urte zeramatzan antolatzen eta amaierarako potroetaraino zeuden", adierazi du Monteko arduradun Aitor Etxagibelek.

Parte-hartzaile kopurua, erdira

Oinarri-arauak mantendu badira ere, Monteko porrak jatorrizko izaera berreskuratu du. Internet-etik ez da egon aukerarik izena emateko eta komunikabideetan ez zuten egingo zutenik jakinarazi. Horrela lortu dute parte-hartzaileak erdira jaistea eta gehienak ingurukoak izatea.

Lehen saria, Aitor Aiastuirendako

Sariek ere behera egin dute nabarmen, baina oraindik oso erakargarriak dira. Lehen saria Aramaiora joan da, 6.060 euro eraman ditu Aitor Aiastui ziklismo zale aramaioarrak. Argi dauka zein izan den saria eman dion txirrindularia: "Nik uste dut Majka izan dela. Mendiko Saria irabazi du, etapetan asko puntuatu du, eta jende gutxik zeukan. Beste guztiek ere puntuatu didate; egia esan, borobil irten zait guztia".

Bigarren saria, porrako 'klasiko' batendako

Bigarren saria herrian bertan geratu da. Urtero parte hartu izan duen Alberto Gorroñogoitiak eraman du, azkenean, merezitako saria: "Ia 4.000 euro, diru asko da. Baina bazen garaia. 25 urte daramagu porra egiten, senitartekoen artean. Noizbait irabazi izan dugu zerbait, baina horrenbeste inoiz ez. Ordua zen". Ondo baino hobeto ezagutzen du Monteko porra Gorronogoitiak. "Berezia" dela dio: "Aurten egingo ez zela-eta, eskatzen ibili ginen antolatu zezatela. Guretako oso tradizio dibertigarria da, kuadrilan asko ematen du komentatzeko-eta". Purito eta Alejandro Valverde izan dira Gorroñogoitiaren kinielako gakoak.

Hirugarrena ere Aramaiora

Bestalde, hirugarren saria ere Aramaion geratu da. 1.893 euro eraman ditu Mikel Arriolabengoak. Sei edo zazpi urte daramatza parte hartzen eta lehen aldia da kobratzen duena. Bere kinielaren sekretua kontatu du GOIENAko kameraren aurrean: "Uste dut konbinazioa izan dela: Porte podiumetik gertu, Bardet bigarren... Eta gero jende askok ez zituenen artean Kreuziger, Valverde eta Alaphilippe kokatuko nituzke".

Datorren urtera begira

Italiako Giroan ez zen porrarik egon eta Espainiako Itzulian ere ez da egongo. Frantziako Tourrekoa herritarren eta bezeroen eskaerei erantzunda egin zuten eta espero dute hala izango dela datorren urtean ere. "Herriko gauza bat izatea, hori espero dugu. Ea hala suertatzen den", gaineratu du Aitor Etxagibelek.


Kirol solidarioa familiarteko giroan

Juneren Hegoak elkartearen aldeko festa solidarioa antolatu du BPXportek irailaren 12an, larunbatean

Bi helburu ditu datorren larunbatean, irailaren 12an, Karela kiroldegian egingo den festak. Jai giro familiarrean kirola egitea, batetik, eta Juneren Hegoak elkartearentzako fondoak lortzea, bestetik. Egun osoan, 10:00etan hasi eta 20:00etara, adin guztietako jendearentzat prestatutako jarduera solidarioak egingo dituzte kiroldegian.

Puntako fitness jarduerak probatzeko aukera izango dute bertaratzen direnek, zunba, spinning, total training eta jump, hain zuzen. Azken hori, ohe elastikoetan egiten den modalitate berria da; Ikasfit enpresak jarri du martxan. Spinning saiorako zuzenean arituko diren DJa eta abeslaria egongo dira. Horrez gain, indoor triatloia egingo dute Karelako pistan: 1,2 kilometro lasterka, 2,5 kilometro bizikleta estatikoan eta kilometro bat ergometroan. Hau da egitaraua:

10:30-12:00 Indoor Triatloia

12:00-13:30 Total Training

16:00-17:00 Zunba

17:00-18:00 Jump

18:00-19:30 Dreaming on a Bike –Spinning–

Goizeko jardueren prezioa 3 eurokoa izango da eta arratsaldekoena 5 euro; arratsaldean jarduera bat baino gehiago egin nahi duenak, bigarrenetik aurrera 3 euro ordainduko ditu. Kiroldegia itxiera teknikoan dagoenez, jardueretarako izen-emateak solidario@bpxport.es helbide elketronikoan eta 688 638 274 telefonoan egingo dira.

Haurrentzako jarduerak ere prestatu dituzte, kirola familia giroan egitea baita festaren helburua. Eskalada saioak egiteko aukera izango dute umeek, baita eskulan tailerra, puzgarriak eta beste hainbat ekintza ere. Erronka familiarra eta zozketa solidarioak ere egingo dituzte –dagoeneko salgai daude txartelak herriko zenbait lekutan–; goi mailako hainbat kirolarien kamisetak zozketatuko dira, Jon Azkuerena, Bera-bera eta Aiala Zarautz eskubaloi taldeetako jokalarienak eta Eibar futbol taldekoenak, besteak beste.

Niko, Arkaitz eta Kaleta tabernen laguntzarekin, bazkaria jarriko dute ikastolako pergolan. Pizza, ogitarteko eta hanburgesak eskuratzeko txartelak kiroldegian salduko dira; txartel horiekin lortutako diruaren zati bat ere Juneren Hegoak elkarterentzat joango da.

Gaixotasunak dituzten umeen familiei laguntzen

Juneren Hegoak elkartea 2013an sortu zen, June txikia minbiziak eraman zuenean. Haur txiki baten gaixotasunak familian eragin ditzaken zailtasunak ikusita, seme-alabak gaixorik dituzten familiei laguntzea erabaki zuten Juneren gurasoek. Elkartea sortu zuten, Gipuzkoako familia horiei laguntzeko sare solidarioa sortzea zen helburua, pairatzen duten sufrimenduaren aurrean laguntza ekonomiko eta psikologikoa ematea.

Gaur egun, gaixotasun arraroak dituzten bederatzi haurren familiei laguntzen die Juneren Hegoak elkarteak, sanfilippo duen Oier Ibarrako umeari, adibidez.


Diru kontuetan “argitasuna” eskatu dio H1ek Udalari

2010ko aurrekontuaren likidazioa ixteko dutela gogorarazi du atxiki gabeko zinegotzi Miriam Canok.

Lehengo astearteko udalbatzarraren harira, prentsa aurrera irten da H1en hautagai Mirian Cano, eta iazkoa aurrekontua likidatzeke, 2011ko aurrekontuan lehen kreditu aldaketak egin izana deitoratu du. “Halako erabaki garrantzitsuak likidazioa egin gabe eta hurrengo urteetako udal diru kontuak gidatuko dituen aurrekontua onartu gabe” egitea arriskutsua iruditzen zaio H1 alderdiari, “itsulapikoan zenbat diru daukagun jakin gabe, gastatzeko erabakiak hartzen dabiltzalako” eta “datozen urteetarako udal kontuak kaltetu” daitezkeelakoan. Atxiki gabeko zinegotzi Miriam Canok, hala ere, kreditu aldaketak babestu zituen, argitu duenez “premia handiko lanak zirelako” jokoan. Hala ere, H1ek ez du gustuko Udalaren egungo kudeaketa ekonomikoa: “akordio lardaskeri hau udal gobernuaren kudeaketa gabeziaren beste adibide bat da, 2008an Aldundiarekin sinatutako hitzarmena garatzeko gai izan ez den udal gobernuarena”. Zentzu horretan “argitasuna” eskatu du, eta gobernu taldean aldaketa aldarrikatu “gure herriko udala etengabeko gatazka gune izateari utzi eta pasaitarren bizi kalitatea hobetzen lagunduko duen kudeaketarako talde egokia” lor dezan.


'Rock, Love, Truth'

Diskoetxea: Autoekoizpena.

Borja Gonzalez-Ayllon musikari valentziarra dago Bob Lazy ezizenaren atzean, eta Rock, Love, Truth izenburuko disko hau kolore anitzeko pop monumentua da, bai eta aurtengo sorpresa handienetarikoa ere. Paco Loco ezagunak ekoitzia, ehunka melodia itsaskor biltzen duen grabazio kaleidoskopioa da. Mediterraneoko artistak Lou Reed, David Bowie, Brian Wilson eta antzeko artista handien ondarea hartu eta giro beltzetan bustitzen du, soul, funk eta disco, sekulako ehundurak, giroak eta jakina, kantuak egiteko, bizipoza zabaltzeko ahalmen izugarria dutenak. Finean, 1960ko eta 1970eko hamarkadetako soinu-izpi dirdiratsuekin ondutako aparteko artisau lana da, Kelley Stoltzek edo Mikal Croninek egingo luketen lez. Hello, Fantasy entzutea baino ez duzue.


Haizea Ormaetxea eta Lander Kanpos dantzari onenak,

eta Xabier Segura eta Lierni Martiarena hernaniarrak bigarren

Dantza Suelto Txapelketa jokatu zen atzo Plazan, eta hamaika bikoteren artean, dantzari onenak Leioako Haizea Ormaetxea eta Santurtziko Lander Kanpos izan ziren. Bikote irabazleak Gotzon Huegunen bi taila eta 300 euro irabazi zituzten. Bigarren sailkatuak Xabier Segura eta Lierni Martiarena hernaniarrak izan ziren; eta hirugarrenak Pasaiako Idoia Besada eta Azpeitiako Jon Ibarguren. Bigarren bikoteak garaikurra eta 250 euro jaso zituen, eta hirugarrenak garaikurra eta 220 euro.


Diskurtso partekatua egiteko 'zoru komuna'

Euskarari buruzko diskurtsoak aztertu ditu Jaurlaritzak, eta erdigune izan daitekeen «diskurtso partekatua» proposatu.Baztarrikak uste du euskararen gaineko adostasuna «indarberritu» beharra dagoela

Euskara biziberritzeko bidean garai aldaketak datozela eta, gogoetan hasita daude batean eta bestean. Gogoeta horretarako beste oinarri bat aurkeztu du Eusko Jaurlaritzak, ikerketa estatistiko bat oinarri duena: euskarari buruz zein diskurtso diren nagusi aztertu du, eta herritarren artean bakoitzak zenbateko babesa daukan. Euskararen inguruko «diskurtso partekatua» osatzeko bidean, onarpenik handiena duten atalak hartu dituzte aintzat. Hori litzateke «diskurtso partekaturako» zimendua. Zoru komuna kontzeptua erabili du Eusko Jaurlaritzak. Nabarmendu du «indarberritu» beharra dagoela euskara biziberritzearen inguruko adostasuna.

Euskarari buruzko diskurtsoen gaiak garrantzi handia duela uste du Patxi Baztarrikak, Hizkuntza Politikarako sailburuordeak. Bide horretan ekarpenak egiten ari direla azaldu du; gobernuak berak Eta hemendik aurrera zer? izeneko dokumentua aurkeztu du, eta aztergai dute Euskararen Aholku Batzordean. Beste proposamen batzuk ere badira; adibidez, Topagunearen altzoan hamar euskaltzalek egindako Berrikasi eta berrikasi agiria; «sendoa eta berritzailea», Baztarrikaren iritziz.

Iñaki Martinez de Luna soziolinguista ari da gaia aztertzen —orain urte batzuk jarri zuen gaia hizpide, framing berria kontzeptuarekin—. Udan, EGOD Euskararen Gaineko Oinarrizko Diskurtsoak proiektuaren lehen emaitzak aurkeztu zituzten, eta haren segida modukoa da oraingoa. Soziolinguistaren ustez, badago aukera euskarari buruzko «diskurtso berri eta partekatua» egiteko.

EGODen emaitza gisa, euskarari buruzko bost diskurtso nagusi bereizi zituzten. Kontzeptutan: errespetuarena —euskara eta gaztelania maila berean, adibidez—, balio pragmatikoarena —euskara aukera gehiago izatearekin lotzen duena—, sustatzailea —ezagutza orokorraren aldekoa, euskara denen arduratzat duena—, aldarrikatzailea —diru publikoa jartzea, lanpostuetan eskatzea...— eta uzkurra —diskriminaziotzat duena, esfortzu handiegitzat...—.

Emaitzei begiratzen bazaie, aldeak daude diskurtso batetik bestera. Errespetuaren diskurtsoak %97ren babesa luke; balio pragmatikoarenak, %85ena; sustatzaileak, %82rena; aldarrikatzaileak %61ena; uzkurrak, %14rena. Datuak tentuz hartu behar direla ohartarazi du Martinez de Lunak; inkestetan badago joera «politikoki zuzenak» diren erantzunak emateko, benetako uste batzuk isiltzeko. «Litekeena da diskurtso uzkurrak jarraitzaile gehiago izatea».

Emaitzen joera

Diskurtso baten barruan galdera bat baino gehiago egin dituzte, eta denek ez dute lortu adostasun bera. Emaitzak aztertuta, joera argia dago: desio orokorretan —hizkuntzak jakitea, denak errespetatzea, aukeratzeko askatasuna izatea...—, oso handia da herritarren babesa, %90etik gorakoa; eskakizun maila bat duten edo zehatzagoak diren arloetan, berriz, txikixeagoa da babes hori —diru publikoa jartzea ezinbesteko dela, euskaraz jakitea exijitu behar dela zenbait lanpostutan...—. Uzkurra alde batera utzita, beraz, diskurtso aldarrikatzaileari dagozkion ataletan azaldu da atxikimendu apalagoa.

Egindako galderetatik, onarpen handiena dutenak hautatu dituzte «diskurtso partekatuaren» oinarri izateko: bi herenen babesa baino handiagoa lortu dutenak. 21 aipamen dira. Baztarrikari ez zaizkio «harritzekoak» egin inkestaren emaitzak, eta adierazi du orain kontua ez dela «inoren diskurtsoa ezabatzea». Ontzat jo du «aniztasuna» egotea euskararen diskurtsoetan: «Bestea errespetatzen duena beti da onargarria».

Ondorioetan, aldarrikatzailetzat jo duten diskurtsoko atalak ageri dira amaieran —bi herenetik gorako babesez, hala ere; uzkurra ez da iritsi hara—. Muga bat ote da aldarrikatzaileak babes txikiagoa izatea, kontuan izanik neurri ausartenak haren barruan daudela? Baztarrika: «Zoru komuna behar bestekoa da politika sustatzailea egiten jarraitzeko». Oharra egin du: ezinbestekoa da adostasuna, baina hori bakarrik ez da nahikoa.


Taloak saltzeko txosnaren esplotazioa egiteko eskaera egin daiteke

Apirilaren 4an, Seminarioko patioan jarriko den taloak saltzeko txosnaren esplotazioa arautuko duten baldintzak onartu dira. Hala, interesa duten Bergarako irabaz asmorik gabeko entitate edo elkarteek eskaera egin dezakete. Horretarako epea 2009ko martxoaren 11an, 13:30ean bukatzen da.

Eskaera orria eta Baldintzen Plegua hemen.


Atez ateko bilketa sistemaren alde egiteko konpromisoa hartu du udalak

Belen Maiza, Igor Eguren, Iban Asenjo eta Izaro Intsausti, joan den ostiralean egin zuten agerraldian.Ordiziako Udaleko gobernu taldeak atez ateko hondakin bilketa sistemaren alde egiteko konpromisoa hartu du, eta eredu aldaketa hori gauzatzeko herritarrekin partekatuko duen prozesu bat jarriko du abian. Bihar bertan egingo dute prozesu horrekin lotutako sei bileretatik lehena– San Bartolome auzoan–, hitzaldi bat eta bi bisita gidatu ere antolatu dituzte, eta plangintzari bukaera emateko informazio bulego bat aurkeztuko dute. Atez ateko bilketa sistema datorren ekainerako-edo martxan jarriko dela aurreikusten du gobernu taldeak.

Igor Eguren alkatearen esanetan, Ordiziako Udalak «arduraz jokatuko du eta jokatu nahi du» atez ateko sistemaren gaia gizarteratzerakoan. «Gaiak eskatzen duen hausnarketa eta planifikazioa egin dugulako gaude hemen; arinkeriarik gabe, gaiari buruz aurrez aurre eztabaidatu eta herritarren kezkak argitzeko». Belen Maiza, Iban Asenjo eta Izaro Intsausti gobernukideak ondoan zituela egin zituen adierazpenok.

Ahalik eta gehien birziklatzea

Egureni «normala» iruditzen zaio atez atekora bideak «kezka, urduritasuna eta zalantza» sortzea jendartean, baina aldi berean, «poza» adierazi du hondakinen inguruko eztabaida kalean dagoelako. «Gizarteak ulertu egin du hondakinekin arazo bat dugula. Arazoa bai, baina konponbidea ere bai». Udalaren helburua ahalik eta gehien birziklatzea da, eta «emaitza onenak» atez atekoak ematen ditu. «%80ko birziklatze maila lortzen ari den sistema bakarra da».

Urtarrilaren 23tik 29ra Sasietak egindako pisaketa baten arabera, Ordizian %43,4 birziklatu zen, eta gainontzekoa (73.188 kilo) errefusa zen. «Gure birziklatze maila, beraz, ez da onargarria. Europako zuzentarauak dio ezin dela birzikla daitekeen ezer erre». Eredu aldaketa hori emateko «herritarrengan sinesten» duela dio udalak. «Denok elkarrekin ondo egingo dugu».

Maiatzeko eta ekaineko plangintza

Herritarrekin bilerak

Bihar, hilak 10. San Bartolomeko auzotarrekin, 19:00etan.

Maiatzak 17. Buztuntzako auzotarrekin, 19:00etan.

Maiatzak 24. Eskarabillako auzotarrekin, 19:00etan.

Maiatzak 30. San Joango auzotarrekin, 19:00etan.

Ekainak 7. Altamirako auzotarrekin, 19:00etan.

Ekainak 11. Bilera irekia herritarrentzat (gazteleraz), udaletxeko batzar aretoan (19:00).

Ekainak 13. Bilera herriguneko herritarrekin (Filipinak, Lukusain, Arana…), 19:00etan.

Hitzaldia

Ekainak 12. Gipuzkoa Zero Zabor taldearen hitzaldia eta ikus-entzunezkoa Herri Antzokian, 19:00etan.

Bestelakoak

Ekainak 16. Sasietara bisita gidatua, 10:00etan.

Ekainak 23. Usurbilgo atez ate sistema bilketa ikustera bisita gidatua, 10:00etan. Ondoren, bazkaria egingo dute.

Ekainak 29. ‘Ordizia: osasuna atez ate’ informazio bulegoaren aurkezpena.


Gipuzkoako Foru Aldundiak beste 15 milioi euro inbertituko ditu enpleguan eta ongizatean

Diputatuen Kontseiluak Foru Arau proiektu bat onartu du, Batzar Nagusietan premiaz tramitatzeko, 15 milioi euroko inbertsioak planteatzen dituena, tartean enplegua eta ongizatea indartzeko neurrietan. Horien berri eman du gaur Larraitz Ugartek.

2013ko aurrekontuko superabita lurraldeko ekonomia eta ongizatera bideratzea iragarri zuen Gipuzkoako Foru Aldundiak orain hilabete. Gipuzkoako Foru Aldundiko Diputatuen Kontseiluak Foru Arau proiektu bat onartu du gaur, eguena, egindako bilkura berezian. Horren bidez, 15 milioi inbertitu nahi ditu Gipuzkoan enplegua eta ongizatea indartzeko. Foru arau proiektua Batzar Nagusietan tramitatuko da.

Egitasmo honek honako neurriak proposatzen ditu:

1.- Txartel bakarra: 2 milioi euro.

• Erabilera orokorreko bidaiarien garraio sistema hobetzea eragingo du.

• Lurraldebuseko hainbat linea hobetzeko balioko du.

2.- Gizarte Politika: 2,5 milioi

• Bidasoaldeko egoitzetan hamabost plaza berri adineko mendeko pertsonentzako (215.000 euro).

• Gizarteratzeko eguneko zentroekin jarraitzeko (110.750 euro).

• Lan merkatuan sartzeko zailtasunak dituzten pertsonen elkarteentzat (305.300 euro).

• Diru laguntza lerroa Gureak Lantegi Babestuentzat (300.000 euro).

• Katealegaiaren pertsona desgaituentzako enplegu zentro bereziari laguntza (300.000 euro).

• Kotizatu gabekoen pentsioak ordaintzeko: 1,27 milioi euro.

3.- Bide segurtasuna: 3 milioi euro.

• Errepide zati batzuetan hobekuntza orokorrak planteatuko dira, istripu gehien dauden tarteetan.

4.- Pasaiako biziberritzea: 1,5 milioi euro.

• Pasaiako biziberritzea. Pasaiako Udalak eta Aldundiak hitzartuta zituzten lanak aurreratuko dituzte.

5.- GI-20 eta N-1 errepideen efizientzia energetikoa hobetzeko 2,5 milioi euro

• Led teknologia erabiliko da. Aurreztuko den energia %30-40 bitartekoa izango da.

6.- 2014ko urtarrileko denboraleak egindako kaltea konpontzeko: 1.000.000 euro

7.- Zaintza teknologikoa: 0,5 milioi

• Zaintza teknologikorako eta informazio ekonomikorako zerbitzu publiko bat sortzea

• Lurraldeko enpresa txiki eta ertainentzat izango da: informazioa modu iraunkorrean kudeatuko du, efizientzia hobetzeko eta zenbait helburu lortzeko.

8.- Lan kontratu berriak sortzeko gai izango diren proiektuentzat, 0,5 milioi euroko partida. Ikuspegi berritzaile batetik abiatutako ekintzak izango dira onuradunak.

9.- Kultur industriak: 1,5 milioi euro

• Gipuzkoan garatutako produktuak ekoizteko edo merkatuan zabaltzeko proiektuetarako programa (200.000 euro)

• Gipuzkoan argitaratutako liburuak hedatu, merkaturatu eta banatzeko ekintzak garatzeko programa. (200.000 euro)

• Informazio orokorreko eguneroko prentsa eta trantsizio digitalerako laguntzeko programa (800.000 euro)

• Gipuzkoan garatutako ikus-entzunezko produkzioen garapena laguntzeko programa (300.000 euro)

Gipuzkoako Foru Aldundia Batzar Nagusietako talde guztiekin lehenbailehen jarriko da harremanetan foru arau proiektu honen inguruko xehetasunak azaltzeko, zalantzak argitzeko eta ekarpenak jasotzeko.

Gipuzkoako Foru Aldundiak espero du "oposizioko alderdiek arduraz jokatuko dutela" eta "alderdikeriak albo batera utziko dituztela", Larraitz Ugartek esan duenez.


Banaketa, geroz eta nabariagoa

Auzitegi Nazionalak Luxenburgori ez dio galdetuko zigorren bateratzeari buruz.Hogei epaileetatik bederatzik aurkakoa eskatu dute

Oraindik txikiak badira ere, pitzadurak nabari daitezke Espainiako Auzitegi Nazionalean. Auzitegi horretan, eta zentzu zabalago batean Espainiako Justizian, egon zen garai bat magistratu kontserbadore eta progresisten arteko lehiak eraginik ez zuela ia euskal gatazkarekin loturiko auzietan, epaimahaiek aho batez hartzen zituztela erabakiak, eta boto partikularrak kaleratzen zituzten epaileak salbuespen zirela. Egun, oraindik ere nabarmena da kontserbadore deiturikoen pisua auzitegi horretako Zigor Salaren balantzan. Etiketa hori dute hogeitik hamahiruk. Baina sektore horretan ere bada mugimendua; areago, Parot doktrina dela, eta beste auzi batzuk direla, Europako auzitegi eta nazioarteko beste erakunde batzuetatik jasotzen ari diren abisuengatik. Atzo gertaturikoa da beste adibide bat.

Auzitegi Nazionaleko Zigor arloko magistratu denak —hogeiak— bilduta eman zuten goiz osoa, osoko bilkuran. Mahai gainean: delitu beragatik Europako Batasuneko beste herrialde batean betetako urteak Espainiako Estatuan bete beharrekoetatik kendu behar direla dioen Europako zuzentaraua aplikatzeko moduaz Europako Justizia Auzitegiari galdetu behar dioten edo ez. Emaitza: bederatzi alde, hamaika kontra. Ezezkoa gailendu zen, aurreikusi bezala. Otsailean, Espainiako Auzitegi Goreneko Zigor Sala ere aurka azaldu ostean, zaila zen besterik. Baina Gorenean bezala, kontserbadore eta progresisten arteko arrakala iragarrita baino txikiagoa izan zen, nahiz eta aukera baten edo bestearen alde egin duten magistratuen izenik ez duten zabaldu nahi izan.

Atzo eztabaidagai izan zuten eta aurrerantzean ere polemika iturri izango duten zuzentaraua patata bero bat bihurtu da epaileentzat. Iazko azaroan, arau hori bere legedira«egokitu» zuen Espainiak. Eta martxoan erabaki zuen Grande-Marlaskak osoko bilkura deitzea, Sala horretako hirugarren aretoko epaileek eta lehenengo aretoko batzuek, idazki batean, horren aplikazioaren inguruan zituzten zalantzak argitze aldera, beren kabuz Europara jotzeko asmoa agertu zutenean. Aukera hori blokeatzeko mugimendu gisa hartu zuten Grande-Marlaskaren erabakia zazpi magistratu progresistek, galdera egin edo ez osoko bilkuran erabakitzearen aurka bozkatuta.

Hilabete lehenago, eztabaida bera izan zuten Goreneko Zigor Salan, eta orduan ere Europara jotzearen aurka azaldu ziren, ozta-ozta: bederatzi kontra, sei alde. Magistratu horien boto partikularretan jasotzen denez, Espainiaren lege egokitzapena Europako irizpidearen aurkakoa da, eta ezinezko egiten du zuzentarauak agintzen duena gauzatzea. Ohartarazi zuten, halaber, ikuspuntu hori gailenduz gero, Parot doktrinarekin gertaturikoa errepika daitekeela.

Europa edo Espainia

Luxenburgon galdetu edo ez. Atzoko eztabaidaren oinarria hori izanik ere, sakonagoa da gatazka. Europako zuzentarauaren eta Espainiako Gobernuaren «egokitzapenaren» artean erabaki behar dute epaileek, eta bananduta daude. Zer egingo duten, ikusteko dago, baina atzokoak ez du esan nahi irizpide bateratua ezarri dutenik. Areago: banaketan sakondu baino ez dute egin.

2008koa da araua eta gehienez jota 2010a baino lehen sartu behar zuen bere legedian Espainiak. Iazko azaroan egin zuen, baina baldintza eta murrizketekin, euskal presoen kasuan, bereziki, eta auzitegietan jada hainbat eskaera zeudela; gerora, eta preso horietako batzuk kalean zirenean, fiskaltzak helegiteak jarri zituen, eta horietako batzuk berriz espetxeratzeko agindu zuten.

Atzoko erabakiari buruz ohar bana kaleratu dute Sortuk eta Sarek. Auzi honekin gertatzen ari dena Parot doktrinarekin lotu dute haiek ere.


Gastronomiaren bidez Saharako kulturara hurbiltzeko aukera emango du Adi Emakumeak taldeak

Munduko hainbat txokotako kultura gastronomiaren bidez ezagutzeko "Munduko Janak" egitasmoarekin aurrera jarraitzen du Urduñako Adi Emakumeak taldeak. Aurreko saioetan Maroko, Senegal edota Paraguaiko jakiekin egin bezala, oraingoan Mendebaldeko Saharako kultura gastronomikoa ezagutzeko aukera izango da.

Egitasmoa larunbatean, hilak 23, 12:00etatik aurrera izango da Alondegian. Antolatzaileek aldez aurretik izena ematea eskatu dute, plazak mugatuak baitira. Inskripzioa telefonoz egin daiteke, 687818658 telefonora deituta edo mezu bitartez. Prezioa 6 eurokoa izango da.

Munduko hainbat txoko ezberdinetako kultura gastronomiaren bidez ezgutzeko "Munduko Janak" egitasmoarekin aurrera jarraitzen du Urduñako Adi Emakumeak taldeak. Aurreko saioetan Maroko, Senegal edota Paraguaiko jakiekin egin bezala, oraingoan Ekialdeko Saharako kultura gastronomiaren bidez ezagutzeko aukera izango da.

Egitasmoa larunbatean, hilak 23, 12:00etatik aurrera izango da Alondegian. Antolatzaileek aldez aurretik apuntatzea eskatzen dute, plazak mugatuak baitira. Izen ematea telefonoz egin daiteke, 687818658 telefonora deituta edo mezua bidaliz. Prezioa 6 eurokoa izango da.

Munduko txoko ezberdinetako jaki eta prestaerak aitzaki, kultura desberdinak hurbitzeko asmoa du ekimenak, sukaldatzen den bitartean Urduñan diren herritartasun desberdinak ezagutzeko gunea sortuz, eta bakoitzak bere esperientziak kontatzeko aukera ematea helburu duelarik.


Biharko egun handira begira Iosu Amantzio aurkeztu dute arrasatearren aurrean

Santamas egunerako motorrak berotzeko gaur arratsaldean aurkeztu dute aurtengo jaietako protagonista izango den txerria. Emea izan arren, Iosu Amantzio du izena eta 300 kilo inguruko pisua du. Aurkezpena girotzeko Erraldoi eta kilikien konpartsa izan du alboan.

Urtero ikusmina izaten da jaietako txerria gertutik ikusteko, eta aurtengoa jada bataiatu dute jendaurrean. Iosu Amantzio Herriko Plazara atera da, erraldoi eta kilikien konpartsa alboan zuelarik, eta herritar ugariren ikusmira piztu du.

Ordu berean ere, Portaloi Taldekoek kalez kaleko kantaldia hasi dute, arrasatearrak jai giroan murgiltzen hasi daitezen.

Bihar egun handia

Trikiti doinuek, txistor usainak, euskal dantzek eta baserritarren produkturik onenek Arrasate bereganatuko dute bihar.

Santamas Komisiñoko kideek egitarau mamitsua prestatu dute, eta goizetik gauera bitartean primeran pasatzeko aukera zabala izango da, Udalaxpe txistulari taldearen dianarekin hasi, eta DJ Makalaren azken kanta dantzagarrira arte.

Esan bezala, jai handiari hasiera emateko ardura izango dute Udalaxpe taldeko txistulariek. 09:30ean hasiko dira jai giroa jartzen, herriko kaleetan zehar egingo duten dianarekin. 10:00etan hasiko da Laubide plazako ganadu eta hegazti feria, eta ordu berean hasiko da Seber Altuben egongo den fruta, barazki eta herriko saltokien lehiaketa. Baina bi ekintza horiez gain, Iosu Amantzio txerriak ere ordu horretan hasiko du bere ibilbidea, eta 10:30ean Euskal Herritik etorritako artisauen postuak ikusteko aukera izango da Jokin Zaitegi Plaza inguruan. 11:00etan Aramaioko sagardoa eta taloak izango dira Herriko Plazan.

Uluak talde antiespezista

Aurten sortu den talde horrek performance baketsu bat egingo du Biteri plazan, 10:00etatik 14:00etara. Hala, "tradizioaren izenean animaliak erabiltzen dituzten jaien aurka" daudela adierazteaz gain, txistor beganoa banatuko dute.

Dantzak eta musika

11:30ean Arrostaitz eta Lore Gazteak taldeetako dantzariek kalejira hasiko dute herriko kaleetan zehar, trikitilarien, txistularien, gaiteroen, albokarien eta txalapartarien laguntzarekin. Ostean, 12:50ean txerri dantza egingo dute Herriko Plazan. 11:30ean, herriko kaleetan zehar ibilbidea hasiko dute Los Incansables txarangakoek eta Iturengo joaldunek. 12:00etan, fruta eta barazki lehiaketaren sari banaketa egingo dute, Seber Altuben, eta 12:30ean herri kirol erakustaldiak egongo dira Zaldibarko frontoian.

Herri bazkaria

Goizaldeko ekintza guztien ondoren, Azoka plazan herri bazkaria egingo da. Bada, bertara joateko txartelak bi orduko tartean agortu dira aurten. 18:00etan binakako pilota txapelketako neurketa izango da Uarkapen, eta bertan arituko dira nor baino nor gehiago Bengoetxea-Larunbe eta Irribarria-Merino bikoteak. Arratsaldeko zazpietan Batzen dantza herrikoia abiatuko da Arbolapetatik, eta 19:30ean txerri dantza eta larrain-dantza ikusi ahal izango dira Herriko Plazan. 20:00etan txerri zozketa egingo dute, eta ostean Ilargi Baltza taldearen dantzaldia izango da Plazan.


«Kilometroak hitzordu parte hartzaileago bat izatea da helburua»

Zorioneko dira Zubimusu ikastolako kideak. 2020an, lehen aldiz antolatuko dute Kilometroak festa. Eta ez dute, ez, nolanahiko erronka: Kilometroak jaiaren eredu aldaketa eurek jarriko dute martxan. Bideo hunkigarri baten bitartez jakinarazi zioten berria, ikastolako komunitateari, eta une hartan piztutako ilusio txinpartari eutsi nahi diote, Nerea Zumeaga kudeatzaileak eta Arantxa Santamaria pedagogia zuzendariak.

2020a urte garrantzitsua izango da zuentzat. Hara begira al zaudete jada?

Nerea Zumeaga: Nik uste dut albistea barneratzen ari garela oraindik. 2019ko urtarrilean hasiko gara guztia martxan jartzen, beraz, oraindik datorrenaren kontzientzia hartzen ari gara.

Aiztondo bailarak ez du sekula KMK festa antolatu.

Ana Santamaria: Ikasturte honetan laugarrenez egin dugu Kilometroak jaia antolatzeko eskaera; 2017rako eskatuz hasi ginen, eta 2020koa lortu dugu. Guk gure proiektuaren defentsa egin izan dugunetan, beti azpimarratu izan dugu, ikastolarentzat ez ezik, bailararentzat ere oso onuragarria litzatekeela festa hori antolatzea, hemen ez dugulako sekula horrelako jaialdi bat antolatu izan. Aldameneko herrietan antolatu izan dituzte, bai Iruran, bai Andoainen, baina hemen ez.

N.Z. : Gainera, jaia ez dugu Villabonarako eta Zizurkilerako bakarrik ulertzen. Asteasu, Larraul, Aduna eta gainerako herri horietara guztietara ere eramango ditugu urtean zeharreko jarduerak.

Gaur egun, zein da Zubimusu ikastolaren egoera, zenbakitan?

A.S.: 650 ikasle, 400 familia baino gehiago eta 50 langile aritzen gara Zubimusu ikastolan.

N.Z. : Gure behar handienak eraldatze pedagogikoaren bidetik iritsi dira. Zizurkilen eta Txermingo eraikinetan obra garrantzitsuak egin ditugu azken hiru urteotan eta, aurrera begira ere, eraldatze horrek jarraitu egin behar duela uste dugu. Horrela, Kilometroak laguntza handia izango da, orain arte eginda dauden proiektuei nahiz aurrera begirakoei bultzada bat emateko.

Zein norabidetan egin dituzue eraldatze pedagogiko horiek?

A.S.: Duela bizpahiru ikasturte konfiantzaren pedagogiari buruzko informazioa jasotzen eta irakasleei formakuntza eskaintzen hasi ginen. Haur Hezkuntzako irakasle guztiak trebatu eta gero, joan den ikasturtean, Zizurkilen, martxan jarri genuen konfiantzaren pedagogia. Ikastola nahiko txikia izateak nolabaiteko proba pilotu bat egitea ahalbidetu digu eta, beraz, Zizurkilen eredu pedagogiko hori martxan jarri eta gero, Txermingo ikastolan ere lehenengo pausoak ematen hasi ginen gero. Horren barruan erabaki genuen, joan den udan, Txermingo eraikinean obrak egitea, bi eta hiru urteko geletan. Espazio irekiak egokitu ditugu, eta konfiantzaren pedagogia bere osotasunean landu dezakegu orain, horri esker. Egiazki, eredu pedagogiko hori Haur Hezkuntzatik datorren proiektua da, eta konfiantzaren pedagogiatik nahiz beste hainbat iturritatik edaten du. Horrela, hurrengo ikasturtean Haur Hezkuntza osoan jarriko dugu martxan, eta baita Lehen Hezkuntzako lehenengo zikloan ere, aldaketa txiki batzuekin. Gure helburua da, pixkana, pedagogia berritzaile hori ziklo eta etapa guztietara zabaltzea.

Begirada atzera botaz, zuen iritziz, zein paper jokatu dute ikastolek euskal gizartean?

N.Z. : Ikastolak, historikoki, euskal gizartea euskaldundu duten erakundeak izan dira, eta gurasoengandik sortutakoak. Gurea 1965ean sortu zen Santio ikastola izenarekin, bailarako ikastola izateko. Garai hartako hezkuntza sistemaren aurrean, gurasoek bestelako ereduak nahi zituzten beren seme-alabentzako, eta halaxe sortu zen ikastola, herri guztietakoak bezala.

Gizartea aldatu da, eta ikastolek gizartean daukaten lekua ere bai. Orain, zein paper ikusten diezue ikastolei?

N.Z. : Euskal Herria euskalduntzeko ezinbestekoak izan dira ikastolak, baina egia da euskal gizartea aldatu egin dela, eta gaur egun beste egoera batean gaudela. Ordea, gaur egun ere, ikastolek herritik sortutako erakunde izaten jarraitzen dute, kooperatibak baikara guztiok; gure kasuan, langile eta gurasoak gara titulartasunaren jabe. Gure eredua hezkuntza eraldatzailetzat dugu, oinarri zehatzekin, eta bide horretatik jarraituko dugu, hezkuntza eraldatzeko eta herriarentzat lan egiten.

Urteotan guztiotan, zein garapen izan du, Amasa-Villabonan eta Zizurkilen, euskararen presentziak eta erabilerak?

N.Z. : Azken neurketetako emaitzak oso kaskarrak dira, bai Amasa-Villabonan, bai Zizurkilen. Kezkatuta gaude, gaur egun ezagutza handia delako, baina erabilera asko jaisten ari delako gazteen artean. Guk ere ikusten dugu, ikasleek erraztasun handiz jotzen dutela gaztelerara. Gainera, gero eta gazteagotatik hasten dira gazteleraz hitz egiten; garai batean, beharbada, nerabezaroko kontu bat izaten zen hori, baina orain ez. Datuak oso kezkagarriak dira.

Hori aldatzea al da zuen erronka handienetako bat?

A.S.: Nereak [Zumeagak] esan duen bezala, duela zenbait urte DBHko ikasleen joera izaten zen, beren artean gaztelera erabiltzearena, eta Lehen Hezkuntzan oso altua izaten zen euskararen erabilera. Baina gazteleraren erabilera igotzen ari da eta adina jaisten, eta hori da kezkagarriena.

N.Z. : Erronka handia daukagu hor.

Zuen ikastolan, identifikatu dituzue horren eragile izan litezkeenak?

N.Z. : Asko daude.

Kasuan kasukoa dela uste duzue?

N.Z. : Bai, zaila da arrazoi bateragarriak aurkitzea. Beharbada, gaur egungo gazteek ez diote, euskarari, garai batean ematen zitzaion garrantzirik ematen. Aurreko bizpahiru belaunaldiek lan handia egin zuten hurrengoei euskara helarazteko, eta beraiei, nolabait, errazago iritsi zaie euskara. Kontzientziazio falta hori izan liteke arrazoietako bat.

Lau hamarkada baino gehiagoko ibilbidea du Kilometroak jaiak, eta zuei egokitu zaizue festaren aldaketa urtea. Zergatik bestelako Kilometroak bat?

N.Z. : Batez ere eguna aldatuko da. Dimetsio handia hartu duen eguna da, eta Kilometroak antolatzen duen ikastolarentzat, egun handia izaten da. Festa kontsumoan oinarritutako hitzordu bat beharrean, hitzordu parte hartzaileago bat izatea da helburua; kontzertu bat programatu eta begirale huts bezala egon beharrean, haur eta helduek eraiki, egin eta sor ditzatela gauzak. Bestetik, urtero ikastola bakarrari pisu guztia gainean jarri beharrean, Ikastolen Elkartearen nahia da, urtero Gipuzkoako beste ikastolak ere inplikatzea. Orduan, 2020an, Zubimusu ez da lanean bakarrik ariko: zenbait jarduera antolatzeko Gipuzkoako beste ikastolen laguntza jasoko dugu. Adibide bat jartzearren, arropa salmentan, Zubimusu ikastola herriz herri arropa saltzen joan beharrean, tokian tokiko ikastolek lagunduko ligukete horretan. Egia da, zaila izango dela, egun batetik bestera, Kilometroak eredu batetik bestera kolpean aldatzea. Baina orain artekoa aldatu nahi dugu, eta Kilometroak ikastola guztien festa izatea, ez, bakarrik, Zubimusurena.

Ikastolen Elkarteko hausnarketa baten ondorio izan da hori guztia. Aipaturikoaz gain, aldaketa horretan zerikusia izan du, adibidez, gazteen alkohol kontsumoak?

N.Z. : Bai, hori ere moztu nahi dugu. Ez dadila izan botiloi festa bat, eta izan dadila festa parte hartzaile bat, eta ikasleak oinarri dituen festa bat. Tolosako Laskorain ikastolak Kilometroak jaia antolatu zuenean, lan handia egin zuten gazteak Erronkara erakartzeko; izugarrizko apustua izan zen eta ondo funtzionatu du. Baina argi dago alkoholaren presentzia ez dela murriztu.

A.S.: Ikasle asko Erronkan parte hartu eta bukatzeko zain egoten dira, kontsumitzen hasteko; hori da errealitatea.

Dena den, ez da, bakarrik, Kilometroak festaren arazoa.

N.Z. : Ez, festa eredua aldatu egin da, oro har, izugarria da.

Antolakuntzari dagokionez, orain arteko moldeei helduko diezue ala aldaketak izango dira?

A.S.: Hori, egia esan, oso bideratuta izaten da Ikastolen Elkartetik, bai baitago horren ardura daraman talde bat. Koordinatzaile bat izendatu, lan taldeak egin, pertsona kopurua gutxi gorabehera zehaztu,... Pentsatzen dut hori ez dela gehiegi aldatuko. Egunean bertan egingo ditugun jarduerak aldatuko dira gehiago, eta baita beste ikastolen inplikazioa ere, esan bezala.

Lelo bat izango da guztiaren txapel?

N.Z. : Bai. Leloa, arropa, abestia,... Hori guztia mantendu egingo dugu.

Zein izango da 2020ko Kilometroak festaren data?

N.Z. : Nik apuntatua dut jada. 2020ko urriaren 4an izango da.

A.S.: Urriko lehenengo igandea izaten da.

N.Z. : Uste dut urriko lehenengo igandeak baduela sinbologia bat. Antza, 1936ko gerra baino lehen, urriko lehen igandean euskaltzaleak elkartu egiten ziren, festa bat egiteko. Ez da kasualitatea, beraz.

Nola ikusten duzue zuen ikastolako komunitatea Kilometroak jaiaren aurrean?

N.Z. : Gogotsu. Askotan galdetu izan digute: «Eta Villabonan noiz antolatuko dugu Kilometroak?». Ikastolako jaialdia eraberritu egin genuen aurten, eta Milimetroak izena jarri genion. Kilometroen eredu berri horretarako proba txiki bat egin nahi izan genuen, eta jaialdiaren bukaeran berria plazaratu genuen. Jendeak ilusio handiz hartu zuen eta, lan handia ekarriko digula jakinda ere, gogo handiz. Gainera, nahiz eta Kilometroak jaiak helburu ekonomiko argia izan, guretzat oso garrantzitsua da helburu soziala ere: ikastolako komunitatearen parte hartzea sendotu nahi dugu, eta baita ikastola bera ere, erakude moduan, bailaran. Jendeak senti dezala, beraiek ere ikastolako zati garrantzitsu direla.

A.S.: Milimetroak festan ikasle ohi asko gerturatu zitzaizkigun, 2020rako beren burua lanerako eskainiz, eta baita guraso ohiak ere. Jende asko behar izaten da, baina jendea gogotsu dago.

Lehenengoa izateak ere piztuko du grina hori, ezta?

N.Z. : Urretxuk hirugarrenez antolatuko du, eta Laskorainek ere hiru aldiz antolatu du honezkero.

A.S.: 2019an ere, Zarautzen, ez da lehenengo aldia izango. Gu gara, Kilometroak sekula antolatu ez dugun ikastola bakarra.


Gehigarri bereziarekin dator Aiaraldea Hemen hamabostekariaren urteko azken zenbakia

Gaur iritsi dira aleak errotatibatik eta dagoeneko ekin zaio eskualdean barrena banaketa egiteari.

Gaur argitaratu da Aiaraldea Hemen hamabostekariaren 97. zenbakia, urteko azkena. Ohikoan baino 16 orri gehiago izango ditu, Gabonetako gehigarri berezia izango baitu barruan, eskualdeko hainbat jatetxe eta denden eskaintzekin eta urteko garai honi lotutako hainbat informazio praktikorekin.

Ohiko hamabostekariak, aldiz, hainbat gai izango ditu ardatz: Izaskun del Cerrori eginiko elkarrizketa, apustu-etxeei buruzko erreportajea, kirolak aurten eman dituenen errepasoa eta beste hainbat eduki topatu ahal izango ditu irakurleak.


Josefa Pagaegik 100 urte egin ditu

Josefa Pagaegi Baskaranek ehun urte egin ditu irailaren 7an. Familia eta lagunek omenaldia antolatu diote asteburuan Mallabiko Goita auzoko elkartean egindako bazkarian.

Josefa Barinan Iturreta auzoko Barandiku baserrian jaio zen 1911ko irailaren 7an. 30 urterekin Artetan ezkondu zen Jose Benito Gisasolarekin eta Urkixa baserrira joan zen bizitzera. Azken urteetan Durangoko Orozketa auzoan bizi da alabarekin batera.


Eskola berritzeko tenorea

Teilatua eta aurrekaldea konpontzeko asmoa dago

Denbora luzez itxaroten egon eta dirulaguntzak jasotzeko gestio aunitz egin ondotik, eskolako teilatua eta aurrekaldea berritzeko asmoa aitzinera doa. Udalak plan zehatz bat adostu du. Ekainaren 6a arteko epea izanen dute obran parte hartu nahi duten enpresek proposamenak aurkezteko. Baldintza bat ere bete beharko dute, berritze lanak irailaren 6a baino lehen bukatu beharko dituzte.

15 URTEZ ITXIA

Eskola 1999an itxi zuten, 89 urtez zabalik egon ondoren, ikasle nahikorik ez zegoelako. 1914an eraiki zuten Ildefonso Etxeberriaren lurretan eta honi, Aldapako lursail bat eman zioten ordainetan. Lehendabiziko obren kostua 21.626,70 pezetakoa izan zen. Eraikinaren beheko solairuan mutikoentzako gela bat egin zuten eta lehenengo soilairuan berriz, neskena. Bigarren solairuan bi etxebizitza egin zituzten sukaldea, jantokia, despentsa eta irakasleentzako bi logela ere bertan jarri zituzten, komunik ez ordea.

Eraikinak ikasle eta irakasleen premiak asetzen ez zituenez, 1942an berritze lanak egin zituzten, irakasleen logelak handitu eta komunak bertan jartzeko.

1988an,biltoki gisara erabiltzen zuten bajera moldatu eta bertan gimnasia egiteko gela bat moldatu zuten komun eta guzti.

15 urtez egoera txarrean egon ondotik, berriro erabiltzeko moduan utzi nahiko lukete.


Eskuzko txapelketa herrikoiaren lehen jardunaldia jokatu da

Eguraldi kaxkarra medio, Herri Eskolako frontoi estalian jokatu ziren atzo arratsaldean XVII. eskuzko pilota txapelketa herrikoiko lehen hiru partidak. Osasun arazoengatik, aldaketak izan ziren bikote batzuen artean.

Emaitzak honakoak izan ziren:

Beristaín-Urbieta, 22 - Manterola-Tumas, 17

Iribar-Astigarraga, 12 - Salaberria-Manterola, 22

Odriozola-Korta, 10 - Salegi-Alkorta 22

Hurrengo jardunaldia ostiralean (maiatzak 22) jokatuko da, eguraldia lagun bada, Odietan, 18:15etik aurrera. Norgehiagokak hauek izango dira:

Odriozola-Artetxe / Manterola-Tumas

Salaberria-Manterola / Beristain-Urbieta

Salegi-Alkorta / Iribar-Astigarraga


Piraten hamargarren urteurrenaren abestia osatu dute Beñat Gaztelumendik eta Skakeitan ska taldeak

Piratek pozik jaso dute oparia: “Zer garen, zer izan diren, eta zer izan nahi dugun ondo definitzen du. Azkarra, freskoa, mezua duena eta benetan indartsua da”

Hamarkada ospatzeko eta girotzeko abestia prestatu dute Donostiako Piratek. Hitzak Beñat Gaztelumendi bertsolariarenak dira, eta musika, Skakeitan taldearena. “Ohorea izan da. Niretzat eta Donostia horrela bizi dugunontzat eredu direlako”, aitortu zuen Añorgako bertsolariak. Kanta pirata eta positiboa izateaz gain, oraindik Piratengana hurbildu ez direnentzat gonbidapena ere izan behar zuela argi zuen bertsolariak. Letraren ideiak bereak izan arren, hitzak idazten Unai anaiak lagundu dio. Emaitzarekin pozik dago Gaztelumendi: “Bitxia da ezkutuan edo erdi ahaztuta zenituen esaldiek kantan zer pisu duten ikustea”.

Doinua prestatzeko Skakeitan hirukote donostiarrak bi ardatz izan ditu: beraien estiloko kanta egitea, eta jai girorako aproposa izatea. “Bizipen positiboa izan da, Piratekin harreman ona dugu, eredutzat ditugu, eta beraien filosofiarekin bat egiten dugu”, argitu zuen taldekideetako batek. Grabaketan, Ze Esatek! taldeko Jabi Rodilek eta Mikel Albisuk; eta Esne Beltzako Xabi Solanok eta Patxukok parte hartu dute.


Bi bide orri, jomuga berbera

Alaves eta Eibar datorren sasoia prestatzen hasi dira. Arabarrak hutsetik abiatuko dira, Asier Garitanoren gidaritzapean; gipuzkoarrek, aldiz, taldea gaztetu dute fitxaketekin

Eibarrek eta Alavesek filosofia ezberdinak dituzte. Eliteko futbolaren ekosistema konplexuan bizirik irauteko modu ezberdinak dituzte. Eibar iraunkortasunaren alde ari da apustu egiten; hurrengo sasoia bosgarrena izango du Jose Luis Mendilibarrek Gipuzkoako taldearen aulkian. Alavesen, aldiz, proiektuak askoz ere iragankorragoak dira. 11 entrenatzaile igaro dira gasteiztarren aulkitik Josean Kerejetaren aroan, eta Asier Garitano hamabigarrena izango da. Hori bai, bi taldeek dute jomuga bera: Espainiako Lehen Mailan egonkortzen jarraitzea. Helburu hori gogoan, atzo ekin zioten denboraldi berria prestatzeari.

Alavesek laugarren sasoia izango du jarraian gorengo mailan. Salbazioa itolarririk gabe lortu, eta Europako postuei zeharka begiratzea da Arabako taldearen nahia. Alegia, nolabait ere aurreko denboraldian egindakoa errepikatzea. Ez du lantegi erraza izango, ordea. Abelardo Fernandez proiektu egonkor baten gidaria izan zitekeela zirudien, baina teknikariak utzi egin du taldea, baita Jony eta Calleriren moduko jokalari erabakigarriek ere. Hori horrela, azalberritu egin beharko du Alavesek, Asier Garitanoren lemapean. Bergararrak egonaldi labur eta mikatza izan zuen Realean, eta, orain, iraganean arrakasta handia ekarri dion estilo sendo eta lehiakorra Gasteizen ezartzen saiatuko da.

Abelardoren oso antzeko gidaliburua darabil Garitanok; beraz, jokamoldeari dagokionez ez du iraultza handirik egingo. Haatik, handia izango da jokalarien joan-etorria. Irteerei dagokienez, oraingoz zazpi jokalari atera dira Gasteizko taldetik. Callerik eta Jonyk utzi dute hutsunerik handiena, bata taldeko golegile nagusia izan baitzen iragan sasoian, eta bestea, jokalaririk onena, erasoko jokoari gatza eta piperra emateaz arduratu zena. Utzita aritu ostean, beren jatorrizko klubetara itzuli dira, berriz, Alex Blanco, Inui, Brasanac, Rolan eta Baston.

Garitanok 24 jokalari izan zituen eskuragarri sasoi-aurreko lehen entrenamenduan. Tartean izan ziren Gasteizera azken asteetan iritsitako Lucas Perez (West Ham), Luis Rioja (Almería), Pere Pons (Girona), Ramon Mierez (Atletico Tigre), Jeando Fuchs (Sochaux) eta Saul Garcia (Deportivo). Olivier Verdon (Sochaux) geroago batuko zaie taldekideei, Afrika Kopa lehiatzen ari baita. Soilik Perezek, Riojak eta Ponsek dute toki finkoa proiektu berrian; gainontzekoek denboraldia hasi aurreko zortzi lagunartekoak eta lan saio guztiak profitatu beharko dituzte Garitano konbentzitzeko. Beste horrenbeste egingo dute aurreko sasoian utzita irten ziren gazteek: Ermedin Demirovicek, Adrian Dieguezek, Javi Muñozek eta Rafa Navarrok.

Hutsune handiak

Eibarrek jarraitutasunaren alde egingo du apustu, eta, era berean, taldea gaztetzen saiatuko da. Lehen Mailako batez besteko adinik altuena izan zuen joan den denboraldian ia 29 urte neurketako. Soilik Cucurellak, Jordanek, Calaverak eta Cardonak zituzten 25 urte baino gutxiago, eta lehen biek baino ez zuten izan Mendilibarren konfiantza. Bada, aire berriak ekartzeko asmoz, Bigarren Mailako merkatuari erreparatu dio Fran Garagarza kirol zuzendariak, eta etorkizun oparoa izan dezaketen bi jokalari erosi ditu: Alvaro Tejero (Albacete) eta Roberto Olabe (Extremadura). Esteban Burgos (Alcorcon), Rober Correa (Cadiz), Asier Benito (Athletic B) eta Ruben Lobato (Oviedo B) ere fitxatu ditu. Litekeena da azken biak utzita irtetea datozen asteetan.

Oraingoz, lau jokalari atera dira, eta horietatik bi ez dira edonolakoak: Ruben Peña Vila-Realera joan da, eta Jordan, Sevillara. Funtsezkoak ziren Mendilibarren arbelean, eta ez da erraza izango haien hutsuneak betetzea. Bederen, 21 milioi euro jaso ditu Eibarrek erdilariaren eta atzelariaren truke. Ziurrenik, beste lau poltsikoratuko ditu laster, Bartzelonak Cucurella berrerosteko asmoa baitu. Cardonak eta Millak ere taldea utzi dute; horrenbestez, 26 jokalarik hasi dute 2019-20ko denboraldiaren prestaketa Gipuzkoako taldean. Hasiera-hasieratik zukutuko ditu Zaldibarko entrenatzaileak: bi lan saio izan zituzten atzo, eta beste bi izango dituzte gaur.

Lehen lagunarteko norgehiagoka datorren astelehenean jokatuko du Eibarrek, Leioaren aurka, eta bi egun geroago Amorebietarekin neurtuko ditu indarrak. Gero, sasoi aurreko ohiko egonaldia egingo dute. Aurten, Kossenen (Austria) izango da, uztailaren 19tik 28ra bitarte.


GAZTIEN HERRIXE: PARTAIDETZA PROZESUAREN EMAITZAK

Elkarlanaren emaitzak

Gaztien Herrixe Moiu Ipurdixe partaidetza prozesuaren ondorioz, Azkoitiko gazteek eta Udalak gazteen diagnostikoa egin dute eta elkarlanerako modua zehaztu. Udazkenetik aurrera, Gazte Eguna, hitzaldiak eta aisialdirako tailerrak antolatuko dituzte elkarlanean.

Partaideak emaitzarekin pozik izanda ere, gazte lokaletako jendearengana hobeto iristea izango da hurrengo erronka.


Bertsolamintza jardunaldietako solasaldien bilketa

Mintzola Ahozko Lantegiak antolatuta, Bertsolamintzako saioetan entzundako solasaldien laburpenak jasoko dira datorren larunbatean, ekainak 1, Subijana etxean, goizeko 09:00etan hasita.

Sarrera doakoa da, baina izena eman behar da aurretik. Maiatzaren 31ko 12:00ak arte zabalik dago horretarako aukera.

Saioa amaitutakoan, bazkaltzen geratu nahi duenak, maiatzaren 30a baino lehen eman behar du izena.

Hauxe larunbaterako aurreikusitako egitaraua:

09:00 Ongietorria eta aurkezpena. Beñat Gaztelumendi.

09:20 Zeri kantatzen diogu eta zeri kantatu nahiko genioke? Zein da gaur egungo errealitatea? Amets Arzallus.

09:45 Politikoki zuzena denaren eta transgresioaren arteko talka. Sustrai Colina.

10:10 Feminismoa eta bertsogintza, gai-jartzailearen talaiatik. Maite Berriozabal.

10:35 Saio-formatuen inertziak. Amaia Agirre.

10:50 Aurreko lau hizlariekin mahai-ingurua. Moderatzailea: Maddi Sarasua.

11:30 Atsedenaldia.

11:50 Hizkuntza ideologogiak bertsolaritzan. Miren Artetxe.

12:15 Bertsolari gazteek zer berri? Asier Galarza eta Eli Pagola.

12:40 Nola sortzen da bertsogintzari buruzko iritzi publikoa? Xabier Aierdi.

13:05 Azken hiru hizlariekin mahai-ingurua. Moderatzailea: Ainhoa Aizpurua.

13:45 Jardunaldien itxiera. Jone Uria.


Espigeten izan dira Txarlazo mendi taldekoak

Asteburuan Palentziako mendietan ibili dira urduñarrak. Zehazki, Espigeteko tontorrera egin zuten txangoa.


EAJ nagusi aldundietan, Soziometroaren arabera

Jaurlaritzaren inkestak dio EH Bildu litzatekeela lehen indarra Gasteizen, EAJrekin zinegotzietan berdinduta

GASTEIZ. Eusko Jaurlaritzako Prospekzio Soziologikoen Kabineteak boto asmoari buruzko Soziometroa argitaratu du, eta, horren arabera, EAJ alderdiak eskuratuko du boto gehien maiatzaren 26ko udal eta foru hauteskundeetan. Boto kalkuluaren portzentajeei erreparatuta, Araban, Bizkaian eta Gipuzkoan nagusi da EAJ: %28,2 eskuratuko lituzke Araban, %41,8 Bizkaian eta %35 Gipuzkoan. Hiru lurraldeetan, EH Bildu legoke bigarren postuan, eta Gipuzkoan egon liteke lehia estuena bi indarren artean; izan ere, koalizio subiranistarentzat litzateke botoen %31,7, Soziometroaren arabera. Araban %23 boto lituzke, eta, Bizkaian, jeltzaleen nagusitasuna erabatekoa da, EH Bilduk, bigarren indarra izanik, EAJren boto portzentajearen erdia izango lukeelako (%20,2). Elkarrekin Podemos hirugarren indarra litzateke Araban (%14,7) eta Bizkaian (%13,5), baina, Gipuzkoan, PSE-EE legoke EAJren eta EH Bilduren atzetik (%13,5).

Udalei ere argazkia egin die Soziometroak, eta lehia estua iragarri du Gasteizen. Izan ere, EH Bildu litzateke lehen indarra (%22,4), baina teknikoki EAJrekin berdinduta (%22,2). Bi indarrek izango lituzkete zazpina zinegotzi, biek gora eginda —sei ditu EH Bilduk eta bost EAJk—. PPk, ordea, lehen indarra izateari utzi, eta hirugarrenera igaroko litzateke, zinegotzi kopurua bederatzitik bostera murriztuta. Launa lituzkete Elkarrekin Podemosek eta PSE-EEk, eta, beraz, berdinduta leudeke EAJ-PSE eta EH Bildu-Elkarrekin Podemos aliantzak.

Bilbon, jeltzaleek gora egingo lukete —hamahirutik hamalaura—, eta zinegotzi bakarra faltako litzaieke gehiengo absolutua lortzeko. Donostian, bederatzitik hamarrera haziko lirateke, eta EH Bilduk egungo seiei eutsiko lieke. Bat gal lezake PSEk.


AP-68ko bono soziala Aiaraldera zabaldu daitekeen aztertzea eskatu diote Batzar Nagusiek Foru Aldundiari, aho batez

AP-68 autobidearen titulartasuna Arabara pasatzea ere eskatu diote Espainiako Gobernuari.

Mozio bat aurkeztu zuen Talde Mistoa-Orain Araba taldeak iragan ostiralean Batzar Nagusietan. Erdibideko zuzenketa plazaratu zuten gero talde politiko guztiek, eta aho batez onartu zuten mozio berria.

Hiru eskaera jasotzen ditu proposamen bateratuak. Alde batetik, AP-68 autobidearen titulartasuna Arabara pasatzea eskatu diote Batzar Nagusietako taldeek Espainiako Gobernuari. Horrez gain, EAEko ordainsariak politika bateratzearen alde lan egiten jarraitzeko konpromisoan berretsi dira taldeak.

Hirugarren puntuak zuzenean eragiten dio Aiaraldeari, honakoa eskatzen baitio Arabako Foru Aldundiari: “AP-68ko bono-sozialaren eredua Laudio inguruko erabiltzaile arabarrei ere zabaltzeak ekarriko lukeen kostu ekonomikoaren inguruko ikerketa egitea”.

Instituzioetatik harago, babes nabarmena izan du bono soziala Aiaraldetik Bilbora doazen herritarrei aplikatzearen aldeko aldarriak. Herritar batek horren aldeko sinadurak biltzeari ekin zion duela hiru aste, eta 1.500 baino gehiago bildu ditu dagoeneko.


Nekane Arrizabalaga: “Jarraipena eman nahi diogu egiten ari garen lanari”


Sindikatu guztiak San Martingo Etengabeko Arreta Gunearen itxieraren aurka

Araban Osakidetzan ordezkaritza duten sindikatu guztiak mobilizatu dira gaur Olagibeleko anbulatorioaren aurrean, San Martingo Etengabeko Arreta Gunearen (EAG-PAC) behin betiko itxiera salatzeko.

Itxiera "arretaren eta langileen kontrako ezkutuko murrizketa" bat dela salatu dute sindikatuek. Aldi berean, EAGaren berehalako irekiera exijitu dute, langile kopuru berdina mantenduz.

Udan itxi zituen ateak San Martingo EAGak, eta behin betiko bihurtu den itxiera honek Olagibeleko anbulatoriora edo Txagorritxuko larrialdi zerbitzuetara jo beharko duten "auzokideen osasun arreta kaltetuko" duela salatu dute sindikatuek.

Sindikatuek "profesional falta" dagoela eta "kasuala ez dela" ohartarazi dute eta, haien aburuz, Osakidetza "denbora luzez egon da oinarrizko arreta publikoa estrategikoki kaltetzen, osasun zerbitzu pribatuaren onurarako".

Pribatizazioak Osakidetzan

Azken aldian, San Martingo EAGaren itxieratik harago doaz arazoak Osakidetzan. Izan ere, asteotan, garbiketa eta mantentze-lanen pribatizazioaren aurka mobilizatu dira langileak. Atzo, adibidez, beste elkarretaratze bat egin zuten Txagorritxu eta Santiagoko ospitalen aurrean.

2019ko ekainean zuzendaritzarekin bildu ziren langileak eta, sindikatuen arabera, "bete ez dituzten puntu batzuk hitzeman zituen" zuzendaritzak. Hortaz, urriaren hasieran, "borrokan jarraitzeko" asmoa azaldu zuten langileek, haien "aldarrikapenak lortu arte".

Osakidetzako garbiketa eta mantentze-lanak "publiko izatea" eskatzen dute. / Argazkia: Alea


Jasangarritasunaren aldeko patin eta txirrindula ibilbidea

Jasangarritasuna bultzatzeko ibilbidea antolatu zuten asteburuan. Patinez edo txirrindulaz egiteko aukera zegoen eta jende asko hurbildu zen Aldai Plazatik abiatutako ibilbidea egiteko.

Argazkiak: Txetxu Urkijo, Jon Catalán


Euskal Herriko 8. Mus Txapelketako kanporaketa, igandean Aitzagan

Abian da, martxoaren 5ean Zuberoako Urdiñarben amaituko den Euskal Herri mailako mus zaleen arteko lehia. Udalerri mailako kanporaketak jokatuko dira asteotan. Usurbilgoa igandean, urtarrilaren 31n, 16:30etan hasita Aitzaga Elkartean. Ordu erdi lehenago zabalduko dute, karta jokoan aritzeko izen ematea. Bikoteko, 20 euro ordaindu beharko dira. Antolatzaileek, izen emate kopuruaren arabera erabakiko dute hain zuzen, zenbat bikote sailkatu ahalko diren Gipuzkoa mailako finalera:

4-10 bikote aurkezten badira: bikote 1, herrialde mailako finalera.

11-18 bikote aurkeztuz gero: 2 bikote.

19-25 bikote aurkeztuz gero: 3 bikote.

26 bikotetik gora aurkeztuz gero: 4 bikote.

Egutegia:

-Urtarrilak 31, igandea

16:30 Usurbilgo kanporaketa, Aitzaga Elkartean.

Izen ematea: 20 euro bikoteko (16:00-16:30 artean).

Sariak: 2 lagunentzako afariak Saizar eta Aginaga sagardotegietan, Bruño etxekoen txangurro eta muskuiluak.

-Otsailak 20, larunbata

7 herrialdeetako finalak.

Sariak: txapelak, garai ikurrak, asteburuko egonaldiak, bazkari eta afariak…

-Martxoak 5, larunbata

Final nazionala Urdiñarben (Zuberoa).

Sariak:

Txapeldunak: txapela, garai ikurra, 3.000 euro eta Karibera bidaia dena barne, 4 lagunentzat.

Txapeldun ordeak: garai ikurra, 1.500 euro eta bi lagunentzako bidaia Kanariar Uharteetara.

3. bikote sailkatua: 750 euro eta asteburuko egonaldia 4 lagunentzat.

4. bikote sailkatua: 500 euro eta euskaraz ikasteko urte osorako 2 matrikula.

5-16 postu arteko bikote sailkatuentzat: sari txikiagoak.

Oharrak:

-Euskal Herriko Mus Federazioak txapelketarako prestaturiko arauen arabera jokatuko da.

-Epaileen erabakiak mugiezinak izango dira.

-Txapelketako arauak eta informazio gehiago: ehmus.eus

Antolatzailea: Euskal Herriko Mus Federazioa.


Auzoetako jai batzordeekin bilera gaur

Usurbilgo Udaleko Kultura Sailak aste honetan iragarritako bilera erronda, auzoetako jai batzordeekin borobilduko du ostiral honetan (maiatzak 15) 18:00etan Potxoenean.

Eusko Jaurlaritzak ekainaren 1etik aurrerako uda parteko ospakizun eta kultur ekitaldiak egin edo ez egitea, tokian tokiko udal eta antolatzaileen esku utzi zuen iragan astean. Gaia aztertzeko bilera erronda egiten ari da egunotan Udala herri eragile anitzekin. Usurbilgo Jai Batzordarekin eta diru-laguntzak eskatu dituzten eragileekin bildu da Udala egunotan.

Ostiralean, auzoetako jai batzordeetako ordezkariak gonbidatu dituzte 18:00etan Potxoeneara. Gogoan izan, hitzorduoi begira Udaletik ohartarazitakoa; herriko talde bakoitzeko ordezkari bat joan ahalko da bilerotara, “jende gutxiago elkartze aldera”.

Bilera erronda

Ordua: 18:00.

Tokia: Potxoeneko goiko solairua.

Bilera hitzorduak:

-Maiatzak 11, astelehena: Santixabeletako Jai Batzordea.

-Maiatzak 13/14, asteazkena eta osteguna: kultur eragileak.

-Maiatzak 15, ostirala: auzoetako jai batzordeak.

Osasun krisialdira egokituriko herriko festak

Astelehenean Usurbilgo Jai Batzordea bildu zen, alarma egoera indarrean jarri zutenetik lehen aldiz. Jaiak antolatzea erabaki dute, baina ez aurreko edizioetan ospatu izan ditugun moduan. "Festen antolakuntzari beste forma bat ematea erabaki dute. Beraz, festak ospatu, ospatuko dira, nahiz eta beste formatu eta ezaugarri batzuekin izan", berri eman dutenez. Datozen bileretan zehaztekoak dira, "osasun krisira egokitutako Santixabelen eredua".


Artikoan petroliotarako zulaketak egiten hastea baimendu dute AEBek

Shell konpainiak ipar poloan hasi ahal izango du petrolioa eta gasa ateratzen. Erabakia «mugarri bat» da, konpainiaren esanetan. 1977tik petrolio ustiaketa ez da Alaskatik iparrerago hedatu.


Olaberriak diplomarik gabe amaitu du, hamahirugarren postuan

Lur jota agertu da: "Buruak nahi zuen, baina gorputzat ezin zuen. Tortura etengabea izan da". Laura Trottek (Erresuma Batua) irabazi du urrea.

Azkenean ez du bere helburua lortzerik izan Leire Olaberriak, eta hamahirugarren amaitu du omniuma, diplomarik gabe. Lehiaketako azken saioan, 500 metrokoan, zortzigarren izan da.

Ez da gustora aritu Olaberria jokootan, taktika huts txikiei ezina batu baitzazio. "Buruak nahi zuen, baina gorputzat ezin zuen. Tortura etengabea izan da”", adierazi du finala amaituta, jota.

Urrea Laura Trottek (Erresuma Batua) irabazi du 18 punturekin. Zilarra Sarah Hammerrek (AEB) eraman du 19rekin, eta brontzea Annnette Edmondsonek (Australia), 24rekin.

Aurreko saioan, scratch-ean, hamaseigarren izan da Olaberria. Horixe zuen diplometara gerturatzeko aukera bakarra, eta hartara, erasora jo du. Atzean, ordea, kontrol gogorra egin dute, eta lehertuta iritsi da esprintera Olaberria.

Azken eguna ilusioarekin hasia zuen: "Badakit podiuma jada ez dela nire helburua. Aurretik ere ez zegoen erraza, baina saiatuko naiz ahalik eta posturik onena lortzen. Ea diploma lortzeko gai garen", aitortu dio BERRIAri.

Erregulartasuna saritzen du omnium probak, eta ezertan izar harrigarria izan gabe, bide horretatik dominen borrokan sartzeko helburuarekin ekin zion atzo Olinpiar Jokoetako lanari Olaberriak. Baina ez zuen gehiegi asmatu. 6. abiadako irteeran, 13. puntuazioan, 12. kanporaketan. Gaur, berriz, 14. hiru kilometrokoan, 16. scratch-ean, eta 8., amaitzeko, 500 metrokoan.

Sailkapen nagusia

1. Laura Trott (Erresuma Batua). 18.2. Sarah Hammer (AEB). 19.3. Annette Edmondson (Australia). 24.


Unai Gurrutxaga, ezpata-dantzarien aitzineskua: «Asteburuan gibela erre gabe, astez herri giroaz gozatu behar genuke»

Joan den urtean lehen aldiz dantzatu zuen Zubigainekoa eta aurten kapitain izanen da, Martxel Rodriguezen lekukoa hartuz

Hari bat urratu orduko bertzea lotzen hasten den «hogeita sei urteko lesakar gaztea» da Unai Gurrutxaga. Gaur egun, Beti Gazte Elkarteko zuzendaritzan, «bereziki futboleko kontuetan», borondatezko suhiltzaileen taldean, sokatiran, Buruztanka gaztetxeko lanetan, ezpata-dantzari taldean… dabil.

Lotura eten gabe

Batetik atera ez eta bertzean sartzen den horietakoa da Gurrutxaga. Haurra zelarik, «sei urte ingururekin» dantzetan hasi nintzen, baina futbolean murgildu ahala, horren aldeko apustua egin zuen: «zortzi urterekin hasi nintzen futbolean eta hogeita hirura bitarte ibili naiz, lesioek irabazi duten arte». Utzi aitzinetik«´lagun bat eta biok, guraso batekin batera» haurren entrenamenduetan laguntzen hasi zen eta «poliki-poliki» zuzendaritzan sartu da. Futbolarekiko lotura guztiz eten gabe, «duela bi urte dantzak berrartu eta sokatira taldean sartu nintzen».

Soka tiratzen bezain trebea da Gurrutxaga ezpatak astintzen. «San Fermin Eguneko ekitaldiak, betiko besta moduarekin hausten dutenak» izan ziren entseguetara bueltatzeko aitzakia, dantzekiko harreman zuzena berrartzeko bidea. Gurrutxagarentzat «herritarrak elkartzen dituen momentu berezia» da. Horregatik, Onin ibaiaren bi ertzetan dantzatzeko eskaria handia da.

Berari bi urtez entseguetan ibili ondotik, «joan den urtean» sortu zitzaion «lehendabizikoz» Zubigainekoa dantzatzeko aukera. Hasi aitzinetik «urduritasun keinu bat» sentitu bazuen ere, hasi orduko lasaitzea lortu zuen: «inguruko jendearen zurrumurrurik ez nuen entzuten; are gehiago, momentu horretan inguruan jendea bazela ere ez nintzen ohartu».

Harri batez bi kolpe

Harri batez bi kolpe eman zituen Gurrutxagak joan den urteko uztailaren 7an. Batetik, «haurtzaroko Dantzari Ttiki Egunaz geroztik», aspaldian ez bezala, jendaurrean dantzatzeko urratsa eman zuen; eta bertzetik, «Martxel Rodrigezen eskutik» aitzineskuaren lekukoa jaso zuen. Gogoan du berria jaso zuen eguna: «astebete lehenago izan zen. Ezustean harrapatu ninduen, eta ez nintzen momentuan erantzuteko gai izan, erantzukizunen zamak geldiarazi zidaten». Lanak lan eta ardurak ardura, «bizitzan behin egiten den galdera izaki» ezin izan zuen aukera pasatzen utzi: «aurten dena arrotza izanen zait, eta horrek urduritasuna sortzen dit, baina ilusio haundia egiten dit».

Egun handian dantzariek deskantsu ttikietan dituzten «beharrak asebetetzeko» ardura ez ezik, dantzarien gidari izanen da Gurrutxaga. Horrek, ordea, ez dio «kezka haundiegirik» eragiten: «inguruan dantzari finak ditut eta nik gaizki eginagatik horiek ez lukete hutsik eginen».

Neska-mutil talde ederra biltzen da egunaren atarian egiten ari diren entseguetan, eta gogotik ari dira lanean. Oraindik egunean aterako den hamabortz lagunak nor izanen diren zehazteke badute ere, Gurrutxagak badaki non duen bere tokia, argi ditu ardurak. Zubi gainean oreka mantentzeko eta burua fresko-fresko izateko «formalago ibili beharko naiz». Halere, bezperan galdutakoa errekuperatzen saiatuko dela aitortu du: «seguru lortuko dudala» dio irriz.

Lesakarrei eta lesakarrak ez direnei sanferminetako bortz egunak ongi pasatzeko deia ere egin nahi izan die. Egun guztiei etekina ateratzeko «asteburuan gibela erre beharrean gainerako egunetan herri giroaz gozatu ahal izateko indarrak gorde behar genituzke» nabarmendu du.


Alokairu sozialeko lehen etxebizitzak entregatuko ditu Lekeitioko Udalak irailean

Aldamiz Etxebarria kaleko 11 etxebizitza sozial dira alokairuan emango dituztenak, euretako bat egokitua. Bost etxebizitza entregatuko dituzte hasteko, eta beste seirak 2015eko urtarrilean emango dituzte.

Alokairuko kontratuaren iraunaldia hiru urtekoa izango da, alokatzen duenak baldintzak betez gero, eta etorkizunean hutsik gera daitezkeen etxebizitzak betetzeko itxarote- zerrenda osatuko dela jakitera eman du udalak.

Ekainaren 4ko osoko bilkuran eman dio hasiera Lekeitioko Udalak alokatze prozesuari, oinarriak onartuta. Baldintzak betetzen dituztenak ekainaren 30era arte edukiko dute epea eskaerak aurkezteko.

Eskaeretan aurkeztutako puntuak barematu eta puntuatu ondoren emango dituzte etxebizitzak.

Oinarriak eta agiriak Udal Bulego Orokorretan edo Udaleko webgunean daude eskura.